ژنانی كورد ئاوا سه‌رده‌كه‌ون\nهه‌موو ژنێك پێویسته توانای سه‌ركه‌وتنی خۆی له بواره‌كانی ژیانیدا بسه‌لمێنێت، ئه‌مه‌ش به بوونی بڕوا و متمانه‌یه‌كی به‌هێز دروست ده‌بێت، وا چاكه بزانیت چۆن ئه‌م متمانه‌یه به خۆت دروست ده‌كه‌یت و كه‌سایه‌تییه‌كی سه‌ركه‌وتوو و به‌هێز بۆ خۆت دروست ده‌كه‌یت.\nژنان به گشتی به ڕه‌گه‌زێكی بێ هێز ناسراون، له‌به‌رئه‌وه هه‌میشه له خه‌یاڵێكی قووڵدا ژیان به‌سه‌ر ده‌به‌ن، هیچ توانایه‌كی خۆیان به‌كار ناهێنن و به‌رده‌وام چاوه‌ڕێن وه‌ك سه‌ندرێلا، شازاده‌یه‌كی ده‌وڵه‌مه‌ند بێت و له‌و خه‌وه قووڵه خه‌به‌ریان بكاته‌وه و بیانگه‌یه‌نێت به داهاتوویه‌كی پڕشنگدار و ڕازاوه.\nبۆ وازهێنان له‌و جۆره ژێرده‌ستییه و دروستكردنی كه‌سایه‌تییه‌كی تایبه‌ت به خۆت، ده‌توانیت به چه‌ند هه‌نگاوێك ئه‌و تێڕوانینه دووباره‌یه بگۆڕیت، كه له‌باره‌ی ژن هه‌یانه، هه‌نگاوه‌كانیش به‌م شێوه‌یه‌ن:\n_ تایبه‌تمه‌ندییه‌كانت بپارێزه: به هۆی سۆشیاڵ میدیاوه، ژیانی هه‌ر تاكێكمان بووه به په‌رتووكێكی كراوه، هه‌ر كه‌س ویستی ده‌توانێت چه‌ند لاپه‌ڕه‌یه‌كی لێ بخوێنێته‌وه و ژیانی تایبه‌تیمان شاره‌زا بێت، زۆر به ئاسانی ده‌توانن له شوێنی كار، ئاره‌زووی خواردن، باری كۆمه‌ڵایه‌تی و ته‌ندروستیمان شاره‌زا بن، له‌به‌رئه‌وه سه‌ره‌تا پێویسته له‌سه‌رت كه‌مێك شاراوه بیت، دره‌نگ خۆت به‌ده‌سته‌وه بده‌یت، بۆیه باشتره هه‌موو هه‌ژماره‌كانت له تۆڕه‌كانی كۆمه‌ڵایه‌تی قفڵ بكه‌یت، با ته‌نیا تایبه‌ت بن به‌و كه‌سانه‌ی ده‌ته‌وێت ئاگاداری ژیانی ڕۆژانه‌ت بن، باشتره سنوورێك بۆ ئه‌وانیش دابنێیت.\n_ خۆشی له هاوڕێیه‌تیكردنی خۆت ببینه: ڕاسته هه‌موو چونه ده‌ره‌وه‌یه‌ك له‌گه‌ڵ كه‌سێكی خۆشه‌ویست، هاوڕێ یان خێزانه‌كه‌ت بێت زیاتر جێی دڵخۆشییه، به‌ڵام وا باشتره هه‌ندێك جار ئاوڕێك له ناخی خۆت بده‌یته‌وه، هاوڕێیه‌تییه‌كی پته‌و له نێوان خۆت و ناختدا دروست بكه‌یت، بێ گوێدانه قسه‌ی ده‌وروبه‌ره‌كه‌ت، بڕۆ سینه‌ما، چێشتخانه و ته‌نانه‌ت پیاسه‌یه‌كی ئیواران به‌ته‌نیا، بۆ ئه‌وه‌ی زیاتر متمانه‌ت به‌خۆت هه‌بێت و خۆتت لا خۆشه‌ویست بێت.\n_ بۆ حاڵه‌تی له‌ناكاو هه‌موو كه‌سی خۆت به: ژنانی ده‌ست و پێ سپی له‌ناو كۆمه‌ڵگه‌دا به چاوێكی كه‌م ته‌ماشایان ده‌كرێت، له ناخی خۆشیاندا هه‌میشه دوودڵن، له‌به‌ر ئه‌وه‌ی تۆش یه‌كێك نه‌بیت له‌و جۆره كه‌سانه‌ی بۆ ساده‌ترین ڕووداوی ژیانیان، پشت به ده‌وروبه‌ر ده‌به‌ستن، هه‌وڵ بده خۆت فێری هه‌موو شته سه‌ره‌تایییه‌كانی ژیان بكه، بۆ نموونه دروومانی، ته‌كنه‌لۆجیا و چێشتلێنان.\n_ خۆت له ده‌ستدرێژی بپارێزه: له‌به‌رئه‌وه‌ی له سه‌رده‌مێكدا ده‌ژیت، ڕۆژانه و هه‌فتانه ئاماری ده‌ستدرێژی و توندوتیژی به‌رامبه‌ر ژنان زیاد ده‌كات، باشتره هه‌موو هه‌وڵێك بده‌ی بۆ خۆپاراستن له‌و حاڵه‌ته نامرۆڤانانه‌ی ئه‌گه‌ری ڕوودانی هه‌یه، له‌به‌ر ئه‌وه هه‌وڵ بده كاته به‌تاڵه‌كانت له به‌هێزكردنی ماسولكه‌كانت و وه‌رزشدا خه‌رج بكه‌یت، به‌رده‌وامیش سپرای بیبه‌ر له جانتاكه‌ت دابنێ، بۆ ئه‌وه‌ی خۆت له هه‌موو حاڵه‌تێكی له ناكاو بپارێزیت.\n_ بتوانه بڵێی "نـــا": ئه‌مه هه‌نگاوێكی زۆر پێویسته تا بتوانی كه‌سایه‌تیت به‌هێز بكه‌یت، بتوانیت به‌سه‌ر خۆتدا زاڵ بیت، هه‌میشه خۆت له‌سه‌ر ئه‌وه ڕابێنه به به‌رامبه‌ره‌كه‌ت بڵێی "نا"، نا بۆ ئه‌و هاوسه‌رگیرییه‌ی ناته‌وێ بیكه‌یت، نا بۆ ئه‌و زانكۆیه‌ی ناته‌وێ لێی بخوێنیت، نا بۆ سه‌ردانیكردنی هاوڕێكه‌ت چونكه كاتت نییه، نا بۆ پێدانی قه‌رز به كه‌سێكی نزیكت چونكه خۆت پێویستت پێیه.\n_ سكت به تێری بهێڵه‌وه: پیاوان به گشتی نازانن خۆراك دروست بكه‌ن، كاتێك له بارێكی جیاوازدا خۆیان ده‌بیننه‌وه كه خواردنیان ده‌ست ناكه‌وێت، هه‌میشه هه‌ست به برسێتی ده‌كه‌ن و داوای یارمه‌تی له ژنان ده‌كه‌ن، به‌ڵام تۆی ژن نابێت بهێڵی هه‌رگیز وه‌ك پیاو بێ ده‌سه‌ڵات بیت، خواردنێكی خێرا له مێشكت دابنێ، بۆ ئه‌و كاتانه‌ی نازانیت چی ئاماده بكه‌یت، هه‌وڵ بده له‌م خۆراكه‌دا پڕۆفیشناڵ بیت و به جوانی ئاماده‌ی بكه‌یت، تا هه‌رگیز برسیت نه‌بێت و خۆت بسه‌لمێنیت.\n_ ژیانت بپارێزه: له ڕێی ئینته‌رنێت و قسه‌ی پزیشكه‌كانه‌وه، هه‌وڵ بده نیشانه سه‌ره‌تایییه‌كانی هه‌موو جۆره‌كانی نه‌خۆشی بزانیت، بۆ ئه‌وه‌ی هه‌رگیز تووشی حاڵه‌تی له‌ناكاوی سه‌خت نه‌بیت، له‌گه‌ڵ هه‌موو جۆره نه‌خۆشییه‌ك زانیاری ته‌واوت هه‌بێت و شاره‌زای گشت شتێك بیت.\n_ په‌ره به هونه‌ره‌كه‌ی ناخت بده: هه‌موو كه‌سێك له توانایدایه هونه‌رێكی جیاواز ئه‌نجام بدات، تۆش له‌وانه‌یه دركت به خۆت نه‌كردبێت، به‌ڵام خاوه‌نی هونه‌رێكی شاره‌زا بیت، بۆ نموونه مه‌كیاجكردن، وێنه‌كێشان، دوورمان یان گۆرانیگوتن، ده‌توانی به هه‌ر جۆرێك بێت گرنگی به‌م هونه‌ره‌ت بده‌یت، بۆ ئه‌وه‌ی ته‌واوی كاته به‌تاڵه‌كانت له‌م هونه‌ره‌تدا خه‌رج بكه‌یت و هه‌ست به به‌هێزی و كه‌سایه‌تییه لێهاتووه‌كه‌ی خۆت بكه‌یت.\n_ به‌سه‌ر لایه‌نی سۆزداریتدا زاڵ به: ڕاسته هه‌موو كه‌س باس له‌وه ده‌كات ژنان به گشتی ڕه‌گه‌زێكی ناسك و سۆزدارن، جا ئه‌گه‌ر ژنی هه‌ر وڵاتێكیش بیت، ئه‌م سیفاته له ناختدا بوونی هه‌یه، به ئه‌سته‌م به‌رگه‌ی شته‌كانی ده‌وروبه‌رت ده‌گریت، به‌ڵام هه‌وڵ بده ئیتر واز له‌م ناسكییه‌ت بهێنیت و هه‌تا پێت بكرێ به‌سه‌ر خۆتدا زاڵ به، له‌گه‌ڵ رووداوه قوڕسه‌كانی ژیانت گه‌ر به زۆریش بێت، به‌هێزی خۆت نیشان بده.\nئه‌م بابه‌ته 6203 جار خوێنراوه‌ته‌وه


ئایا دەبێت لەكاتی وەرزشدا دەمامك ببەسترێت؟ تەندروستی جیهانی ڕوونكردنەوە دەدات\nلە بەشێكی وڵاتانی جیهان لەگەڵ بونی مەترسییەكانی ڤایرۆسی كۆرۆنا، ژیان بەرەو ئاسیبونەوە دەچێت و خەڵكی دەستیان بە چالاكییەكانی ڕۆژانەیان كردۆتەوە، بەڵام بەردەوام پرسیاریان لەبارەی ڕێكارەكانی خۆپارێزییەوە لا دروست دەبێت، یەكێك لەوانەش پەیوەندی بە بەستنی دەمامكەوە هەیە لەكاتی وەرزشكردندا.\nنوسینگەی هەرێمی ڕێكخراوی تەندروستی جیهانی لەناوچەی ڕۆژهەڵاتی ناوەڕاست لەڕێی تویتێكەوە، ڕوونكردنەوەی لەوبارەیەوە داوە و باسی لەوە كردووە باشترە لەكاتی ئەنجامدانی ڕاهێنانە وەرزشییەكاندا دەمامك نەبەسترێت، چونكە توانای هەناسەدان كەمدەكاتەوە و وەرزشەوان زۆر ماندوو دەكات.\nلە ڕوونكردنەوەكەدا هاتووە " ئارەقكردنەوەش دەبێتە هۆی تەڕبونی دەمامكەكە بە خێرایی، ئەوە هۆكارێكی دیكەیە بۆ قورسی هەناسەدان و گەشەی میكرۆبەكان لەسەری"، بە پێویستیشیان زانیوە لەكاتی وەرزشكردندا ڕێكارەكانی خۆپارێزی بگیرێتەبەر، بەتایبەت ئەوەی پەیوەندی بە دووری نێوان دووكەسەوە هەیە كە نابێت لە مەترێك كەمتربێت.\nپێشتر نوسینگەی هەرێمی ڕێكخراوی تەندروستی جیهانی لەناوچەی ڕۆژهەڵاتی ناوەڕاست ئاماژەی بەوەش كردبوو، ئاساییە دەمامك بۆ ماوەیەك زۆر ببەسترێت بەپێی پێویست، ئەو كردارە نابێتە هۆی ژەهراویبوون كەمبونەوەی ڕێژەی ئۆكسجین و ژەهراویبوون بە دووەم ئۆكسیدی كاربۆن.


هەنگاوەكانی پڕكردنەوەی كەلێنە ئەمنییەكانی نێوان پێشمەرگە و سوپا خێراتر بوون - ته‌كنه‌لۆژیای زانیاری\nلەگەڵ ئەوەی ماوەی حەوت مانگ بوو هەردوو حكومەتی هەرێم و فیدراڵ ڕێككەوتبوون لەسەر دروستكردنی ناوەندی هەماهەنگیی هاوبەش لە ناوچە جێناكۆكەكان، سستییەكی زۆر لە جێبەجێكردنی ڕێككەوتنەكە و كەوتنەكاری ناوەندەكان هەبوو، بەڵام زیاتربوونی هێرش و جموجوڵەكانی داعش، هەردوولا، بەتایبەت بەغدادی ناچار كرد جدیتر لەبارەی ناوەندەكانەوە بێتە پێشەوە.\nزیاتر لە 3 ساڵە داعش لە عێراق شكستیپێهێنراوە و هیچ خاكێكی لەژێر دەستدا نەماوە، جارجار، لە بەشێك لە پارێزگاكان، بەتایبەت لە ناوچە جێناكۆكەكان، پاشماوەكانی داعش هەندێك هێرش و چالاكی ئەنجامدەدەن.\nحەوت مانگ لەمەوبەر وەزارەتی پێشمەرگە و وەزارەتی بەرگریی عێراق ڕێککەوتن لەسەر دروستکردنی ناوەندی هەماهەنگیی هاوبەش بۆ پڕكردنەوەی بۆشایی ئەمنیی نێوان پێشمەرگە و سوپا، بەڵام ڕێککەوتنەکە بە سستی و جێبەجێدەكرا، قسە لەسەر جدینەبوونی بەغداد هەبوو بۆ ئەو پرسە، ئەمە جگە لە باسكردنی دەستوەردانی وڵاتانی دەرەوە و دژایەتیكردنیان بۆ ئەگەری گەڕانەوەی پێشمەرگە بۆ ئەو ناوچانە.\nلەگەڵ زیادبوونی هێرشەکانی داعش لەو ناوچانە و نەبوونی هەماهەنگی، نزیكەی مانگێكە هەوڵەکان بۆ جێبەجێکردنی ڕێککەوتنەكە و دەستبەكاربوونی ناوەندە هاوبەشەكان چڕکراونەتەوە، بڕیارە شاندێکی بەغدادیش سەردانی هەرێم بكات تا هەماهەنگی دروستبكەنەوە.\nتەحسن خەفاجی وتەبێژی فەرماندەیی ئۆپراسیۆنە هاوبەشەکان لە لێدوانێكی ڕۆژنامەوانیدا ڕاگەیاندووە، ناوەندی گرنگی هەماهەنگیی هاوبەش کراوەتەوە، تایبەت بە جموجوڵی یەکە سەربازییەکان و چاودێریکردنی ئۆپراسیۆنەکان لە دژی تیرۆریستان، کە ئامانج لەو هەنگاوانە داخستنی كەلێنەکانی سنوری هاوبەشی نێوان عێراق و سوریایە.\nئاماژەی بەوەشكرد، هێزە ئەمنییەکانی عێراق کاردەکەن لەگەڵ “هێزەکانی پاسەوانی هەرێم”، لە پێناو داخستنی کەلێنەکان و نزیککردنەوە و كەمكردنەوەی ئەو پانتاییانەی چەکدارانی داعش بەکاریاندەهێنا بۆ جموجوڵەکانیان، بە تایبەت لە ناوچە شاخاوییە دوورەدەستەکان، کە جموجوڵی هێزەکان و کەرەستە سەربازییەکان قورستر دەکات.\nخەفاجی جەختی لەوەكردوەتەوە، ئەو هەماهەنگییە و ئاڵوگۆڕكردنی زانیاریی هەواڵگری و ئەمنی، هاوکار دەبێت بۆ بەرقەراکردنی دۆخەکە لەسەر سنورە هاوبەشەکانی عێراق، یان لەو ناوچانەی جێگەی بایەخی ئەمنیی هەردوولان.\nوتەبێژی فەرماندەیی ئۆپراسیۆنە هاوبەشەکانی عێراق پێشی وایە دروستبونی ئەو هەماهەنگییانە، لە چەند ڕۆژی ڕابردوودا بەرهەمیان هەبووە، بە تایبەت کە توانرا چەند حەشارگە و تونێلی چەکدارانی داعش لە خۆرئاوای موسڵ تێكبدرێت، هەروەها کوشتنی ژمارەیەک چەکدار لە گورزێکی ئاسمانیدا.\n“دوای بڕیارەكەی مستەفا كازمی سەرۆك وەزیرانی عێراق، وەزارەتی پێشمەرگە سەرقاڵی دیاریكردنی ئەفسەر و ئامادەكارییەكانە بۆ كاركردنەوەی ژوورە هاوبەشەكانی كەركوك و دیالە و مەخمور و موسڵ”.\nلەوبارەیەوە لیوا قەرەمان شێخ كەمال جێگری سەرۆك ئەركان بۆ ئۆپەراسێۆنەكان لە وەزارەتی پێشمەرگە بەتۆڕی میدیایی ئێستای ڕاگەیاند، “دوای ئەوەی سەرۆك وەزیرانی عێراق هەردوو شاندی وەزارەتی بەرگری و پێشمەرگەی بانگكرد، جەختی لەوەكردەوە، كە دەبێت ئەو چوار ژوورە هاوبەشەی نێوان پێشمەرگە و سوپای عێراق كارابكرێتەوە ، ئێستاش وەزارەتی پێشمەرگە ئامادەكاری دەكات بۆ ئامادەكردنی ناوەكان بۆ ئەو ژوورانە، تا لەماوەیەكی نزیكدا بكرێنەوە”.\nڕونیشیكردەوە، لەچەند مانگی ڕابردوو ژوورە هاوبەشەكانی بەغداد-هەولێر كرانەوە و وەزارەتی بەرگری داوای لە وەزارەتی پێشمەرگە كردووە، ئەفسەرەكانی بۆ ئەو ژوورانە ئامادە بكات، كە پێنج ئەفسەر لە پێشمەرگە و پێنج ئەفسەر لە سوپای عێراق سەرپەرشتیی سەنتەرەکان دەکەن.\nلەلایەكی دیكەشەوە دوێنێ لیوا محەمەد ڕۆستەم، جێگری بەرپرسی میحوەری دووی پێشمەرگە، بە تۆڕی میدیایی ئێستای ڕاگەیاند، ژووری ئۆپراسیۆنی هاوبەشی نێوان پێشمەرگە و سوپای عێراق لە سنوری میحوەری یەك و دووی پێشمەرگە دەستبەكاربوو.\nوتیشی، “ئەفسەرێكی باڵای میحوەری یەكی پێشمەرگە بە پلەی عەمید، لەگەڵ سێ ئەفسەری لیوای سێ، لەگەڵ ستافێكی سوپای عێراق بە عەمیدێك و چەند ئەفسەرێك، لەم ژوورە بەشدارن و ڕۆژانە كاری تێدادەكەن”.\nلیوا محەمەد ڕونیكردەوە، ئەرك و بەرپرسیارێتیی ژوورەكە، كە سنوری فەرماندەیی پڕۆسەكانی دیالە و هەردوو میحوەرەكەی پێشمەرگە دەگرێتەوە، ئاڵوگۆڕی زانیاری و بڕیاردانە لەسەر هەنگاونانی تاكلایەنە، یان پێكەوە، بۆ ڕوبەڕوبوونەوەی ئاستەنگە ئەمنییەكان، تەنانەت ڕووداوە كۆمەڵایەتییەكانیش لەو ژوورە تۆماردەكرێت و هەردوولای لێ ئاگاداردەكرێتەوە.\nپێشمەرگە, تەکنەلۆژیای زانیاری, تیرۆر, تیرۆریست, داعش, سەرباز, سوپا, عەرەب, عێراق, کورد, هەنگاو


بەمزوانە بارانبارین دەستپێدەكات – تۆڕی میدیایی خەڵک\n2020/10/22 - 8:45 PM\nپێشبینییەكانی كەشوهەوا، ئاماژە بە ئەگەری هاتنەبەری تەوژمێكی بارانبارین دەكەن لە سەرەتای مانگی داهاتوو.\nسادق عەتیە، كەشناسی عیراقی لە پەیجی تایبەتی خۆی لەسەر تۆڕ كۆمەڵایەتی (فەیسبوك) بڵاویكردۆتەوە”پێشبینی هاتنەبەری شەپۆلێكی بارانبارین دەكەن كە كاریگەریی لەسەر هەندێك ناوچەی وڵات دەبێت لە سەرەتای مانگی داهاتوو”.\nبە وتەی سادق عەتیە”نەخشەكانی كەشوهەوا ئاماژە بە ئەگەری هاتنەبەری شەپۆلێكی بارانبارین دەكەن لە باكوور و خۆرئاوای وڵات”.\nئەمڕۆ دەزگای كەشناسی عیراق، باری كەشوهەوای دوو ڕۆژی داهاتووى بڵاوكردەوە و بەپێی پێشبینییەكانیش، لە زۆربەی ناوچەكانی وڵاتدا ئاسمان ساماڵ دەبێت و پلەكانی گەرماش گۆڕانكارییەكی وەهایان بەسەردا نایەت، بەڵام لە ناوچەكانی باكوور بۆ سبەینێ هەينى هەندێك پەڵە هەور لە ئاسماندا دەردەكەوێت و پلەكانی گەرماش وەك خۆیان دەمێننەوە.\nعیراق، گەندەڵییەكی گەورە لە وەزارەتی بازرگانیدا ئاشكرادەبێت\nسلێمانی؛ ڕۆژی شەممە بەستنی پێوەری زیرەكی كارەبا دەگاتە ئەم گەڕەكە


نەوەی نوێ ئێستا هەشت ئەندامی لە پەرلەمانی کوردوستان و ٤ ئەندامی لە پەرلەمانی عێراقدا هەیە و چەندین هەرزەکار و گەنجی نائومێدکراو و توڕە لە دەسەڵاتی پارتی و یەکێتی بە جۆش و خرۆشەوە خەباتی بۆ دەکەن و بوەتە جێگای ئومێدیان. گەنجانی کەمئەزمونی دڵخۆشکراو بە نەوەی نوێ بێئاگان لەوەی دەسەڵات بەدەستانی نەوەی نوێکەیان لە بەغدا و کوردوستان و لە دەرەوەی وڵات کە لە گەڵ دنیای کرێش و پۆخڵی سیاسەت قسەدەکەن چیدەڵێن و نیازیان هەیە لە ئایندەدا چی بکەن.\nپرد خۆی چەمکێکی پڕواتای جوانە، پرد بەسەر ڕوبارە هار و هەژاوەکاندا دەمانپارێزێت لە مەترسیی بڕینی ڕێگاوبانی نێوان گوند و شارەکان کە دەبێتە هۆی بڕینی پەیوەندیی ئینسانیی خەڵکەکانیان، پردەکان دەمانپارێزن لە ئاوبردن ، باوەڕداران بەسەر پردی (ٍصرات) دا دەپەڕنەوە بۆ بەهەشت. پردێکی سەر ڕێگای سەرەکیی نزیک گوندی سماقولی بەهۆی لافاوی ئاوەوە گیراوە و بوەتە هۆی کێشەی زۆر بۆ خەڵکی ناوچەکە و بۆ هەمو ئەوانەی لەو ڕێگایەوە هاتوچۆی نێوان هەولێر و سلێمانی دەکەن.\n(چارلس داروێن) لە کتێبی بەناوبانگی (ڕەچەڵەکی چەشنەکان) لە باسکردنی پێڤاژۆی دورودرێژی گەشەکردنی زیندەوەرە سەرەتاییەکان بۆ مرۆڤ دەڵێت (مانەوە بۆ بەهێزەکانە)، من دەڵێم نەخێرمانەوە بۆ عاقڵ و هاوسەنگەکانە!


داعشى شه‌رێ ئاڤێ ل دیالا دكه‌ن و ناحیا عه‌باره دخوازن سه‌رهلدانان بكه‌ن | Evro News\nسه‌ره‌كى Facebook داعشى شه‌رێ ئاڤێ ل دیالا دكه‌ن و ناحیا عه‌باره دخوازن سه‌رهلدانان بكه‌ن\nداعشى شه‌رێ ئاڤێ ل دیالا دكه‌ن و ناحیا عه‌باره دخوازن سه‌رهلدانان بكه‌ن\nخه‌لكێ ناحیا عه‌باره كو ب دووراتیا 20 كیلومه‌تران ل رۆژهه‌لاتا به‌عقوبه‌یه خواست هه‌موو خه‌لكێ وێ ناحیێ ب سه‌رهلدانان دژى داعشێ رابن بتایبه‌تى پشتى ده‌وله‌تا ئیسلامى داعشێ شه‌رێ راگرتنا ئاڤێ ل گه‌ل خه‌لكێ وان ده‌ڤه‌ران دكه‌ت، چونكى بنگه‌هێن گرتن و به‌ردانا ئاڤێ دده‌ستێن داعشى یان دایه.\nسه‌رۆكێ جڤاتا ناحیا عه‌باره و په‌یڤدارێ ب ناڤێ هۆزێن به‌نى ته‌میم ل پارێزگه‌ها دیالا (عه‌دنان غه‌زبان) بۆ ئاژانسا شه‌فه‌ق نیۆز گۆت: رێكخستنا تیرۆرى داعشێ شه‌ره‌كێ رێكخستى دژى خه‌لكێ دیالا ب گرتنا ئاڤا ل سه‌ر ده‌ڤه‌رێن وان دكه‌ت، و هنده‌ك ده‌ڤه‌رێن دى ب ئاڤێ هاتینه خه‌ندقاندن پشتى ئه‌و ئاڤ هاتیه په‌نگاندن و پاشكه‌فتى ب مه‌ره‌ما راگرتنا پێشڤه‌چوونا هێزێن ئێمناهیێ و له‌شكرێ عیراقێ و كونترۆل كرنا وان ده‌ڤه‌ران ب ئاڤێ.\nزێده‌بارى وێ چه‌ندێ گۆت: رێكخستنا داعش ل گۆڕ پێزانیان ب كارێ قوتركرنا ئاڤا رووبارێ خورسان رابوویه كو پڕانیا خه‌لكێ پارێزگه‌ها دیالا ب ئاڤا وى رووبارى كارێن خوه ئه‌نجامدده‌ن، ئه‌ڤه ژى په‌یاما روودانا كاره‌ساته‌كا مه‌زن رادگه‌هینیت.\nهه‌روه‌سا عه‌دنان غه‌زبان گۆت: ئه‌ز داخوازێ ژ هه‌موو هۆزێن عه‌ره‌بێن به‌نى ته‌میم و یێن دژى دكه‌م ب سه‌رهلدان و شه‌ره‌كێ ڤه‌كرى و به‌رفره‌ه دژى داعشێ راوه‌ستن.


ئێران پشتیوانی پاراستنی ئاسایش و سه‌قامگیریی عێراق ده‌كات - Mehr News Agency\nAP ١٤٠٠ پووشپەڕ ٢٤ ٠٧:٥٥\nNews Code 38202\nئێران پشتیوانی پاراستنی ئاسایش و سه‌قامگیریی عێراق ده‌كات\nسه‌رۆك به‌رهه‌م سه‌رۆك كۆماری عێراق، له‌دیدارێكدا له‌گه‌ڵ وه‌زیری ئیتلاعاتی ئێران رایگه‌یاند، عێراق ده‌بێته فاكته‌رێك بۆ سه‌قامگیری و به‌یه‌كگه‌یشتی به‌رژه‌وه‌ندیی هاوبه‌شی وڵاتانی ناوچه‌كه، ھه‌روه‌ك ده‌بێته مایه‌ی به‌ھێزكردنی سه‌قامگیری و ئاسایش و ئاشتی له ناوچه‌كه‌دا.\nبە پێی ڕاپۆرتی ئاژانسی هەواڵی مێهر، به‌گوێره‌ی راگه‌یه‌ندراوێكی سه‌رۆكایه‌تی كۆمار، د. به‌رهه‌م ساڵح، سه‌رۆك كۆماری عێراق چوارشه‌ممه له كۆشكی سه‌لام له به‌غدا پێشوازیكرد له مه‌حمود عه‌لوی، وه‌زیری ئیتلاعاتی ئێران، له سه‌ره‌تای دیداره‌كه‌دا مه‌حمود عه‌لوی پرسه و سه‌ره‌خۆشی سه‌ركردایه‌تی ئێرانی گه‌یانده سه‌رۆك به‌رهه‌م و گه‌لی عێراق، به‌ھۆی كاره‌ساتی ئاگركه‌وتنه‌وه‌ی نه‌خۆشخانه‌ی حسێن له ناسریه.\nله‌و دیداره‌دا گفتوگۆكرا له‌باره‌ی په‌یوه‌ندییه دوقۆڵییه‌كانی نێوان هه‌ردو وڵاتی دراوسێ و گرنگی په‌ره‌پێدانی بۆ ئاستێكی به‌رزتر له سه‌رجه‌م بواره جیاجیاكان، به‌جۆرێك خزمه‌ت به به‌رژه‌وه‌ندیی هاوبه‌شی هه‌ردو وڵات و هه‌مو ناوچه‌كه بكات.\nھه‌ر له دیداره‌كه‌دا سه‌رۆك كۆمار جه‌ختیكرده‌وه، له‌سه‌ر قوڵیی پێوه‌ندییه مێژوییه‌كانی نێوان عێراق و كۆماری ئیسلامی ئێران و پێویستی فراوانكردنی ھاریكاری دوقۆڵیی نێوان هه‌ردو وڵات له سه‌رجه‌م بواره‌كاندا، ھاوكات دوپاتیكرده‌وه، "عێراقێكی تواناداری خاوه‌ن سه‌روه‌ری و سه‌قامگیر و پاراستنی په‌یوه‌ندییه ھاوسه‌نگه‌كانی له‌گه‌ڵ وڵاتانی دراوسێ و ناوچه‌كه ده‌بێته فاكته‌رێك بۆ سه‌قامگیری و به‌یه‌كگه‌یشتی به‌رژه‌وه‌ندیی هاوبه‌شی وڵاتانی ناوچه‌كه، ھه‌روه‌ك ده‌بێته مایه‌یی به‌ھێزكردنی سه‌قامگیری و ئاسایش و ئاشتی له ناوچه‌كه‌دا، ھه‌روه‌ھا پشتیوانی كۆماری ئیسلامی ئێرانی له عێراق به‌رزنرخاند، به تایبه‌تی له روبه‌ڕوبونه‌وه‌ی تیرۆر و داعش.\nلای خۆییه‌وه وه‌زیری ئیتلاعاتی ئێران جه‌ختی له‌سه‌ر گرنگی په‌یوه‌ندیی نزیكی نێوان هه‌ردو وڵات و گه‌ل كرده‌وه و پشتیوانی سه‌ركردایه‌تیی ئێرانیشی بۆ پاراستنی ئاسایش و سه‌قامگیریی عێراق و پته‌وكردنی هه‌ماهه‌نگی دوقۆڵی دوپاتكرده‌وه، به‌ئاراسته‌ی روبه‌ڕوبونه‌وه‌ی تیرۆر و توندڕه‌وی و چه‌سپاندنی ئاشتی له ناوچه‌كه‌دا.


حكومەتى عێراق توركمانەكانى خورماتوو چەكدار دەكات\nحكومەتى عێراق توركمانە شیعەكانى قەزاى خورماتووى سەر بە پارێزگاى سەڵاحەدین چەكدار دەكات و لە ئێستادا دوو فەوجى سەربازى بۆ دروستكردوون و دوو ئەندامى ئەنجومەنى شارەوانى ئەو قەزایە كە توركمانن كراونەتە فەرماندەى ئەو فەوجانە.\nكەریم شكور بەرپرسى بازنەى حەمرینى یەكێتى نیشتیمانى كوردستان، بە دەنگى ئەمەریكاى راگەیاند"حكومەتى عێراق دوو فەوجى سەربازى بۆ توركمانەكانى قەزاى خورماتوو دروستكردووە و لە ئێستادا 800 چەكدارى توركمان مەشقی سەربازیان پێدەكرێت."\nناوبراو دەڵێت"سەرجەم چەكدارەكان دانیشتوى قەزاى خورماتوون و توركمانى شیعە مەزهەبن."\nلە ئێستادا ئەو دوو فەوجەى كە بۆ توركمانەكان دروستكراون خراونەتە سەر هێزەكانى حەشدى شەعبى ، لە ناوچەكانى ئامرلى و باساملى پارێزگاى سەڵاحەدین مەشقى سەربازیان پـێدەكرێت.\nرائید فاروق محەمەد بەڕێوەبەرى ئاسایشى قەزاى خورماتوو ، بە دەنگى ئەمەریكاى راگەیاند"توركمانەكان پـێیانوایە هێزە كوردیەكان نایان ده‌پارێزن، بۆیە دەیانەوێت هێزى چەكدارى تایبەت بە خۆیان هەبێت ، كە بێگومان دروستبوونى ئەو هێزە توركمانیە كێشە لە ناوچەكەدا دروست دەكات."\nلاى خۆشیەوە نازم كەهیە سەرۆكى پارتى دیموكراتى توركمانى، جەختیكردەوە"بوونى ئەو هەموو هێزە لە ناوچەكەدا وه‌ها دەكات كێشە و ئاژاوە دروست ببێت."\nچاوەرێ دەكرێت چەكداركردنى توركمانە شیعەكانى قەزاى خورماتوو لەلایەن حكومەتى عێراقیەوە ناكۆكى گەورەى لەگەڵ كورددا لێبكەوێتەوە، بەو پێـیەى توركمان و كوردەكانى خورماتوو یەكترى بە پێشێلكردنى مافەكانیان تۆمەتبار دەكەن.


هەڤاڵ چی پێ ووتین …!! زانا عبدالرحمن علی : چاوی گەل\nهەڤاڵ چی پێ ووتین …!! زانا عبدالرحمن علی\nدەست خۆشی بۆئەوشیوازەنوسینە سادەو ساکارەی هەڤاڵ کوێستانی کە یاداشتەکانی رۆژانی خەباتی خۆیی و بەشێک لەمێژووەشارەواکانی شۆرشمان لەدوو توێی کتیبكی (٤٠٠)لاپەڕەی بەناوی ئەو ڕۆژانەی نیشتمان هی هەموومان بوو ئاشنائەکات .\nلەم یادەشەدا هەڤاڵ پێمان دەڵێت کەچۆن خوێندکارێکی تازە دەرچووی زانکۆ بەهیواو ئومێدێکی پڕاو پڕ لەشوڕشگێڕانە واز لە هەموو ئاوات و خۆزگە کەسیەکان و خۆشیەکانی ناوشاردەهێنێت و ئەو وەک دەرچویەکی زانکۆ کە لەوسەردەمەی ئەم خوێندن تەواو دەکات و بڕاونامەی بکالۆریۆس بەدەست دەهێنێت کەم بوون ئەوانەی دەگەیشتنە ئەم بروانەمەیە و بەهۆی خوێندەواری و پێویستی دەوڵەت بەکارمەندی خوێنەوار هەموو دەرگایەکی خۆش گوزەرانی ئاوەڵابوو بۆ کەسێک کە توخنی سیاسەت و بابەتە قەومی وشۆڕشگیڕیەکان نەکەوێت بەلام ئەم نەک پشت لە تەواوی ئەوانەدەکات بگرە ئەو عەشقە هەڵچوویەی سەرەتایی لاوێتیشی تووڕ دەدات و ڕوو لەچیاو شاخەکانی کوردستان دەکات بەو هیوایەی خۆی بگەیەنێتە ئەو پیرۆزی و پاک و بێ گەردیەی ئەم لە خەیاڵدانی خۆیدا بۆ شۆرش و شۆڕشگێرەکانی کێشاویەتی .\nئەبێ چی لەوە ناخۆش تربێت کاتیک تۆ پشت لەشاروو ڕووت لەچیاو دەشت و دۆڵ و چۆڵەوانیەکان کردبێت بە هیواو ئومیدەکەوە کەهەتە، کە دەیگەیت و خۆت دەبیتە کارەکتەرێکی سەرەکی ئەم جوڵانەویە زۆر بەزووی بۆت ڕوون بێتەوە ئەوەی تۆ لە خەیاڵدانی خۆتا وێنەبۆ کیشاوە وادەرنەچوەوە توشی چ بێ هیوایی وبێ ئومیدت بکات.\nئاخر چۆن بێ هیوا نابیت کاتێک کەسێک لەشارەوە چەکی براکەی دەدزێت و دێت دەبێتە پێشمەرگەو پاش ماوەیەک بەهۆی خیانەتی ئەمەو کە چەند پێشمەرگەیەک شەهید دەکات و دەچێت دەبێتەوە جاش لەتۆڵەی ئەم دا تەواوی خانەوادە و تەنانەت ئەو برایەشی کە لەڕیزی شۆڕشگێرەکاندایە بە بیانوی ئەوەی نەبادا کوژارانی خانەوادەی بزانێ و بیری تۆڵەبکاتەوە دەکوژرێن ، تاوانبارو خائین یەک کەس قوربانی چەند قاتی خائینە .\nهەڤاڵ زۆر راستگۆیانە پێمان دەڵێ لەکاتێک چەند بارمتەیەک کە بۆ حکومەتی بەعس جێ بایەخ و گرنگی پیدان نیە ئامادە نیە لەبەرامبەرئازادکردنیاندا تەنانەت قۆرشیکیش بدات ئەبێ کولەباران کردنیان چ ئازارێک بگەیەنێتە دڵییان وچ دەستکەوتێکی بۆ شۆرش هەبێ دەگێرتەوە دەڵێ شۆرش بەتەنها ئەو دیوە جوانەی نیە کە سیاسی یەکان و شۆڕشگێڕەکانی ڕابردوو دەیگێڕنەوە بگرە پڕیەتی لەمل شکاندن و تۆمەت بەخشینەوە ناوزڕاندنی یەکتری .\nدەڵێ کاتێک مەرحەبایەکی گەرم و کوڕتر لەوەی ئەوانی تر لەمان دەکەیت یەکسەر پەنچەی لایەنگری و باڵ باڵێن ئامادەو درێژە بۆت . هێندەی سزای قورس جاوەڕیی ئەوانەدەکەن کەسەر بەباڵی تۆنین لانی هەرەکەمی ئەو سزایە بۆ ئەوانە نیە کە ڕاوڕووت دەست درێژی دەکەن سەرماڵ و حاڵی خەڵکی . دەفەرمووێ گەر کارەباش نەبێت لەو جێگایەی تێدا دەژی ئەوا ئەو کەسانەی جاویان پێت هەڵنایە زۆر ئاسان تۆمەتی بەکۆڵدادانی بەفرگرت بۆ دروست دەکەن لەبەرئەوەی لای گەورەکانی شۆڕش کە ڕێز لێگراوێکی ماندویت بۆ ئەوەی ناشیرینت بکەن و خۆیان بەرنە پیش ئەوانیش باوەڕدەکەن .\nگەر کاتێک دێتە کۆتایی پەڕتووکەکەو لیدەبیتەوە دێتە ئەو بڕوایەی کە کەمن نین ئەوانەی ئێستا بەبیناوی شەرعیەتی شۆڕش گێڕیەوە خۆیان لەکورسی و دەسەڵات قایم کردوەو نایەنە خوارەوە منەتی شۆڕشگێڕیمان بەسەردا دەکەن گەر کاریک هەبێ بەناوی سەروەری یاساوە ئەوا دەبێت لێپێچینەوەی یاساییان لێ بکرێت و هەرکەسەو بەپێی تاوانی خۆی سزا بدەرێت .\nزانا عبدالرحمن علی


ب سەرپەرشتیا وەزیرێ خواندنا بلند جڤاتا وەزارەتێ ل زانکۆیا چەرمو ل چەمچەماڵ کومبوون :: Duhok Polytechnic University\nب سەرپەرشتیا وەزیرێ خواندنا بلند جڤاتا وەزارەتێ ل زانکۆیا چەرمو ل چەمچەماڵ کومبوون\nپشتی (٥٢٥٣٣) دەرچویێن پۆلا دوازدێ داخازیێن خو پێشکێشی زانکۆ و پەیمانگەھان کرین ب مەرەما وەرگرتنێ،\nجڤاتا وەزارەتا خواندنا بلند و ڤەکولینێن زانستى پلانا وەرگرتنا ل زانکۆ و پەیمانگەهێن حکومی ل هەرێمى کوردستانێ پەسەندکر، و ڕاگەهاند پشتی دوماهیک هاتنا پرۆسێسا پێشکێشکردنێ ب ڕێکا زانکۆلاین، (٥٢٥٣٣) قوتابیێن دەرچویێن پۆلا دوازدێ ئامادەیی داخازیێن خۆ یێن وەرگرتنێ یێن پێشکێشی زانکۆیێن کوردستان کرین.\nئەڤرۆ روژا پێنج شەمبی ڕێکەفتی (2021/10/14) ب سەرپەرشتیا د. ئارام محەمەد قادر وەزیرێ خواندنا بلند و ڤەکولینێن زانستى و ب ئامادەبونا پ. ھ. د. ئاری عادل سەرۆکا زانکۆیا پۆلیتەکنیکی یا دھۆک و سەرجەم سەرۆک زانکۆیێن حکومی و وبریکارێ وەزارەتێ و ڕاوێژکار و رێڤەبەرێن گشتى یێن تایبەتمەند، کۆمبوونا جڤاتا وەزارەتێ ل سەرۆکاتیا زانکۆیا چەرمو ل چەمچەماڵ ب رێڤەچوو.\nل دەستپێکا کۆمبوونێ د. ئارام محەمەد قادر وەزیرێ خوێندنا بلند و ڤەکولینێن زانستى د پەیڤەکێ دا خۆشحاڵیا خۆ نیشاندا ب کۆمبوونا جڤاتا وەزارەتێ ل زانکۆیا چەرمو، و بۆ ڤێ چەندێ گوتێ: ئەرکێ مەیە ب پێشکێشکردنا باشترین کواڵتى یا خواندنێ و خزمەتێ ب پایتەختێ شەهیدان و خەڵکى ڤێ دەڤەرێ بکەین، چونکی ب رێبەرایەتیا خەڵکێ تێکۆشەرو زەحمەت دیتی میللەتێ مە گەھشتیە ڤێرە و سوپاسیا وان دەکەین بۆ هەول بزاڤ و ماندوبونا وان ب مەبەستا پێشخستنا زانکۆیا خۆ، ھەروەسا گوت ژی: باشترین پاداشت بۆ ماندیبوون و قوربانیا خەڵکی ڤێ دەڤەرێ پێشکێشکردنا باشترین کواڵتیا خواندنێ و فێرکرنێ یە بو گەنجێن وێ. ژلایەکێ دیڤە وەزیرێ خواندنا بلند گەنگەشە دەربارەیى سیاسەت و کارنامەییا وەزارەتێ و دامه‌زراوه‌كانێن خواندنا بلند ب شێوەیەکێ گشتى کر ئەوێن ھاتینە پێشکێشکرن و دوپاتکر: و ئارمانجا ژ ئەڤێ کۆمبوونێ دانوستاندنە دەربارەیى ڤەگەراندنا دەسەڵاتێن خەرجیێن ل سەر داهاتی و پەسەندکرنا پلانا وەرگرتنا قوتابیان ل زانکۆیێ بۆ ساڵى نوی یا خواندنێ، ب شێوەیەکێ کو پلان ئێک بیت بۆ مفا وەرگرتنا دەرچویان و پێدڤیێن بازاڕى کاری، گوت ژی و بۆ ئەڤێ چدندێ ژی دوپات دکەین: وەزارەتا خواندنا بلند بەڕ چاڤکرنا کواڵتیا خواندنێ و چارچووڤەیێ جێبەجێکرنا پلانەکا مووکوم، و کار بۆ وەرگرتنا قوتابیان ل زانکۆ و پەیمانگەھان دکەین سەرەڕاى ئەڤێ ژمارا زۆر یا دەرچویێن کو داخازا وەرگرتنێ کری ل زانکۆ و پەیمانگەهێن حکومی یێن هەرێما کوردستانێ پێشکێشکری کو ژمارا وان د بیتە (٥٢٥٣٣) دەرچوو.\nدبەشەکێ دی یێ کۆمبوونێ دا پلانا هەر ئێک ژ زانکۆیێن هەرێمێ یێن سەر ب وەزارەتێ ڤە دانوستاندن ل سەر هاتە کرن پاشی پلانا وان هاتنە پەسەندکرن، ودبەشەکێ دی دا پرسا هژمارکردنا دەمێ مانا قوتابیێن خواندنا بلند ل دەرڤەی وەلاتێ کو ب شێوەى ئۆنڵاین بەردەوام بوون، پشتی خواندنا ڕاپۆرتا لێژنەیا تایبەتمەند بو ئەڤێ بابەتی و دانوستاندن ھاتیەکرن پێشنیازێن لێژنێ هاتنە پەسەندکرن.\nهەروەسا چەند بابەت و پرسێن دى یێن پێدڤی بوون بو پێشخستنا ئاستێ زانستى و ئەکادیمی یێن زانکۆیێن کوردستانێ دانوستاندن ل سەر هاتە کرن و ھاتنە پەسەندکرن.\nجهێ ئاماژێ یە بۆ ئەنجامدانا ئەڤێ کۆمبوونێ، د. سەڵاح رەزا سەرۆکێ زانکۆیا چەرمو د پەیڤەکێ دا بەحسێ پێکهاتەیێ زانکۆیا چەرمو وەک دامەزراوەیەکا زانستى یا سەر ب وەزارەتا خواندنا بلند و ڤەکولینێن زانستى پێشکێشکر، کو کارێن زانکۆیێ ڕەنگ ڤەدانەکا باش یا ستراتیژ و ل سە ڕاسپاردیێن وەزارەتێ، هەروەها کورتیەک دەربارەیى لایەنێن جیاواز و جێبەجێکرنا سیستەمێ بۆلۆنیا پرۆسیس دیارکر، بۆ ئەڤێ چەندێ ژی بەحسێ ئه‌زمونا زانكۆیا خو كر دجێبەجێکردنا پرۆسێس و چەوانیا ڕووب رووبونا ئارشەیان، هەروەسا سوپاسیا وه‌زارەتا خواندنا بلند و ڤەکولینێن زانستی كر بۆ پاڵپشتی و پشتەڤانیا وان یا به‌رده‌وام ل زانكۆیا وان.\nهەر دئەڤێ سەرەدانا شاندێ وەزارەتا خواندنا بلند و ڤەکولینێن زانستى بۆ قەزا چەمچەماڵ، وەزیرێ خواندنا بلند و ڤەکولینێن زانستى و ستافێ وەزارەتێ گەریانەک دناف (کەمپەسى) نوی یا زانکۆیا چەرمو دا کر و ژ نزیک ل کارێ وان پرسین و دیارکر پێدڤی ب ئاڤاهیەکێ نوی نە بو کولیژێ وپێنگاڤێن جێبەجێکرنا پرۆژەی و دیڤچوون بهێتەکرن، دویڤدا سەرەدانا سەنتەرێ چەرمو بۆ ڤەکولین و ڕاهێنانێ کر ژ نزیک سەحا کاروباریێن وان کر و کەیڤ خوشبوون ب ئەوی کار و پروژێن دسەنتەری دا ھاتینە کرن.


قەرەنی قادری 05, 04, 2021\nنیکۆڵۆ مەکیاڤێللی (1469-1527): "شێر بن، گورگان بڕەوێننەوە؛ ڕێوی بن، تەڵان بناسن!"\nبریتانییەکان لە سەرەتای ساڵانی بیستی سەدەی ڕابردوودا هەوڵی دەوڵەتسازییان دا لە عێراقدا، تا بتوانێت لە ناوخۆدا سەقامگیر بێت، ئەویش لە عێراقێکدا کە فرەنەتەوە، فرەڕەنگ و ئایین و ئایینزایە. ئەو پڕۆسەیە تا ساڵی ٢٠٠٣ هەر بەردەوام بوو، بەڵام مێژووی ئەو وڵاتە ڕەنگاوڕەنگ و پڕ لە کێشەیە پیشانی دا، دەوڵەتسازی، ناوەڕۆک و ئاستەکەی کە هەڵگری سەقامگیریی سیاسی بێت، ئەویش لە وڵاتێکدا کە بە کێشە و قەیران بارگاوی کراوە، کارێکی ئاسان نییە و تێچوویەکی زۆری گەرەکە و، ڕەوتی ململانێکانیش هەمیشە ماراتۆنی بوون.\nلە دوای ٢٠٠٣وە، ئەمریکا پلانی ئەوە بوو کە نەتەوەسازی لە عێراقدا وەڕێ بخات و بە ڕێگەی نووسینی دەستوورێکی نوێ (دیموکراتیک و نیمچەسێکولەر) بۆ عێراق، ئەو وڵاتە بخاتە سەر ڕاستەڕێی پێکەوەژیان لە ناوخۆی خۆیدا، بەڵام ئەو پڕۆژەیەیش وەکوو پلانی بریتانییەکان ڕووبەڕووی دەیان کێشەی ئاڵۆزی سیاسی، هزری، ئایدیۆلۆژی، نەتەوەیی، ئایینی و ئایینزایی، هەروەها کارتێکەریی هاوکێشە دەرەکییەکان بووەوە کە تا ئێستایش لەو بوارەدا ئاسۆیەکی ڕوون نابینرێت. لە مێژووی نوێی عێراقدا، هەروەها بە لەبەرچاوگرتنی پاشخانی نزیک بە سەد ساڵەی عێراق، هاوکات لەگەڵ قەیرانی حکوومەتی، ئاماژەی قەیرانی دەوڵەتییش دەبینین؛ تەنانەت "سنوورە ڕەسمییەکانی عێراق" لەگەڵ تورکیا و کۆماری ئیسلامی لەرزۆکن و بواری دەستێوەردانی بۆ ئەو دوو وڵاتە ڕەخساندووە، کە ئەمەیان قەیرانەکانی عێراقی پەیوەست بە "دابینکردنی سەروەریی عێراق" یان "عێراقێکی بەهێز و بە هەرێمی کوردستانێکی بەهێز"ەوە تووشی ئاستەنگی جددی کردووە.\nهەوڵێ سێیەمی هاوکێشە دەرەکییەکان بۆ عێراقی قەیراناوی (قەیرانی دەوڵەتی و حکوومی)، ئەم جارە کەوتووەتە سەر شانی فەڕەنسا و "ئیمانوێل ماکرۆن"ەوە کە چۆن عێراق بخاتە سەر ڕاستەڕێی "ستراتیژیی چەسپاندنی سەروەریی عێراق"؛ ئەمەیش ڕێک ئەو گەڵاڵەیەیە کە ئیمانوێل ماکرۆن لە (٢-٩-٢٠٢٠) لە سەردانی لە عێراق لەگەڵ سەرۆکوەزیرانی ئەو وڵاتە باسی لێوە کرد. بەشێک لە ناوەڕۆکی ئەو گەڵاڵەیەی ماکرۆن ئەوەیە کە، فەڕەنسا بەرگری لە سەروەریی عێراق لە بەرانبەر دەستێوەردانی دەرەکیدا دەکات. هه‌رچه‌نده ماکرۆن ئاماژەی بە ناوی هێزە دەرەکییەکان نه‌كرد، بەڵام خێرا ناوی تورکیا و کۆماری ئیسلامی دێتە بەر باس.\nئیمانوێل ماکرۆن گەڵاڵەیەکی لەو چەشنەیشی بۆ لوبنان هەیە و، عێراق و لوبنان بوونەتە چەقی سەرنجی سەرۆککۆماری فەڕەنسا، بەڵام بەو جیاوازییەی کە لە نەخشەی سیاسیی عێراقدا هەرێمی کوردستان هەیە کە هاوپەیمانی هێزە ڕۆژاوایییەکانە؛ بەڵام هاوکێشەی ئاوا (وەکوو هەرێمی کوردستان کە یەکەیەکی سیاسی، ئابووری و سوپایییە) لە لوبناندا بەدی ناکرێت. فەڕەنسا پەیوەندییەکی مێژووییی لەگەڵ پرسی کورد، لەوانە لەگەڵ هەرێمی کوردستاندا هەیە و تا ئێستا لەلایەن چەندان سەرۆكکۆماری ئەو وڵاتەوە جەخت لە پەیوەندییەکانی لەگەڵ هەرێمی کوردستان کراوەتەوە.\nبەڵام لەو بڕگە مێژوویییەدا دۆخەکە شتێکی ترە و هاوکێشەی ناوخۆیی، ناوچەیی و جیهانی لە ئاستێکی تردان؛ هەروەها ئاست و تایبەتمەندیی کێشەکان لە ناوچەی گڕتووی ئێمەدا چەشنێکی ترن، کە یەکێک لەوان، بوون و چالاکبوونی هاوکێشەی ڕەسمی و نادەوڵەتیی هەرێمی کوردستانە لە عێراقدا. دەبێ هەر ئەوە وای لە ماکرۆن کردبێت بگاته ئه‌و قه‌ناعه‌ته‌ی كه، کلیلی چوونەژوورەوەی عێراق بە مەبەستی دابینکردنی "ستراتیژیی چەسپاندنی سەروەریی عێراق" لە کۆڵانی هەرێمی کوردستانەوە دەرباز دەبێت. هەر لەبەر ئەوەیە کە لە کۆبوونەوە ڕەسمییەکەی نێوان سەرۆکی هەرێمی کورستان و سەرۆککۆماری فەڕەنسادا، "زیاتر باسی بابەتی پەیوەندیی نێوان هەرێمی کوردستان و فەڕەنسا کراوە"، کە ئەمەیشیان باشترین دەرفەتە بۆ هەرێمی کوردستان کە خۆی تۆکمە و بەهێز بکات و، هەر لە ئێستاوە بیر لە یەکگوتاری و کۆدەنگیی ناوخۆیی بکاتەوە، چونکە "چەسپاندنی سەروەریی عێراق" بەبێ "هەرێمی کوردستانی بەهێز" نایەتە دی؛ هەروەها لەو بوارەدا پێویستە بیر لە هەڕەشە و کۆسپەکانیش بکرێتەوە کە دێنە سەرڕێ و، خوێندنەوە و پلانی تۆکمەیش بۆ ئەوان هەبێت.\nلە ڕێكەوتی (30-03-2021) سەرۆککۆماری فەڕەنسا، ئیمانوێل ماکرۆن، لە "کۆشکی ئێلیزێ" لەگەڵ نێچیرڤان بارزانی، سەرۆكی هەرێمی كوردستان، باسی پرس و کێشەکانی هەرێمی کوردستان و عێراق، ناوچەکە و عێراقیان کرد، کە یەکێک لە پرسە تەوەرییەکان "سەقامگیریی سیاسی، ئابووری و ئەمنیی عێراق" بوو. سەرۆکی هەرێمی کوردستان لە کۆنفرانسێکی ڕۆژنامەوانیدا گوتی: "سەرۆک ماکرۆن زۆر بەگەرمی و زۆر بەجددی هەوڵ دەدات له پێناو سەقامگیریی سیاسی، ئابووری و ئەمنیی عێراقدا ئه‌وه‌ی له‌ده‌ستی دێ، بیكات و یارمه‌تی عێراق بدات." هەر لەسەر بنەمای ئەو ستراتیژییەی فەڕەنسایە کە نێچیرڤان بارزانی، سەرۆکی هەرێمی کوردستان باسی لەوە کرد: "بە تێڕوانینی من ئێستا سەقامگیریی عێراق بۆ هەموو ناوچەکە گرنگە؛ بۆ ئەوروپا گرنگە. لەو بڕوایەدام هەر لەو چوارچێوەیەدا بانگهێشتی ئێمە بۆ فەڕەنسا لەسەر ئەو بنەمایە بووە، بۆ ئەوەی ئەو پرسە زیاتر قسەی لەبارەوە بکرێت."\nلە لایەکی دیکەیشەوە ململانێ و کەڵەوکێشیی هاوکێشە دەوڵەتییەکان لە ناوچەکەدا، تا دێت زیاتر لە جاران چڕتر و ئاڵۆزتر دەبێتەوە و، پێویستە هەرێمی کوردستانیش شوێنی لەو یارییەدا هەبێت بۆ ئەوەی ئه‌ویش بەرژەوەندییەکانی خۆی مسۆگەر بکات. بەپێی ئەوەی هەرێمی کوردستان دەبێتە بەشێک لەو یارییە دەوڵەتییە، هەر بۆیه هێزی دیپلۆماسی و پارادیپلۆماسی (دیپلۆماسیی هاوشان یان ناناوەندی)ی هەرێمی کوردستان دەوری سەرەکی دەگێڕێت و، دەکەوێتە ناو چەقی یارییەکان لە عێراق و ناوچەکەدا؛ بەڵام بۆ ئەوەیش پێویستە حکوومەت و حزبە سیاسییەکانی هەرێمی کوردستان لە پەیوەندییەکی گورجوگۆڵ لەگەڵ سەرۆکی هەرێمدا بن، تا هەرێمی کوردستان بتوانێت یەکێک لە یاریکەرانی شەترەنجی سیاسی، ئابووری و سوپاییی ناوچەکە بێت. گەرچی "هەرێمی کوردستانی بەهێز" فرەواتا و فرەڕەهەندە، بەڵام بوار بۆ ئەوە هەیە کە لە مەیدانی سیاسیدا بەهێز و یەکگرتوو بێت، چونکە خاڵی هاوبەش لە نێوان زۆرینەی هێزە سیاسییەکانی هەرێمی کوردستاندا هەن کە بتوانن لەسەری ڕێک بکەون و کۆدەنگیی پێویست بێننە کایەوە. لەو بوارەدا و بۆ دابینکردنی بەرژەوەندیی گشتیی وڵات، یەکگرتوویی و یەکگوتاری دەوری یەکلاکەرەوە دەگێڕن؛ هەروەها بەشێکی گرینگ لە سەقامگیریی هەرێمی کوردستانیش خودی حزبە سیاسییەکان دەتوانن دابینی بکەن!\nئەگەر لە کۆڵانێکی ترەوە باس لە بەهێزی و سەقامگیریی هەرێمی کوردستان بکەین، ئەو پەیامەی سەرۆکی هەرێمی کوردستان کە دەڵێت: "ئەو شێوە مامەڵەی بەغدا لەگەڵ هەرێمی کوردستان، بە هیچ جۆرێک فیدراڵی نییە و لە دونیادا نییە." ئەمە دەرخەری ئەوەیە کاتێک عێراق بەهێز دەبێت کە ڕەفتاری فیدڕاڵییانەی لەگەڵ هەرێمی کوردستان، کە خاوەنی سەرۆکایەتیی هەرێم، حکوومەت و پەرلەمانە، هەبێت. دیوێکی تری پەیامەکەی سەرۆکی هەرێمی کوردستان ئەوەیە کە، پێویستە و دەبێ قەوارەی سیاسی، ئابووری و کۆمەڵایەتیی هەرێمی کوردستان نەک تەنیا بپارێزرێت، بەڵکوو دەبێ بەهێز و تۆکمەیش بکرێت. بۆیە پێویستە نێچیرڤان بارزانی سەرۆکی هەرێمی کوردستان کۆبوونەوە لەگەڵ لایەنە سیاسییەکان پێک بهێنێت و ئه‌م هه‌نگاوانه بهاوێژرێن:\nکۆبوونەوە لەگەڵ هێز و لایەنە سیاسییەکانی هەرێمی کوردستان پێک بێنێت بۆ ئەوەی کۆدەنگییەکی باش لەو بوارەدا هەبێت، کە ئەمەیش بۆ هەرێمی کوردستان و سەرۆکی هەرێم دەبنە هێز و، درفەتی ئەوەیشی پێ دەدات کە یاریکەر بێت لە گۆڕەپانی سیاسی و ئایینزاییی عێراق و ناچەکەدا؛ هەروەها پلانی گەنجە سیاسی، دیپلۆمات و دەسڕۆییشتووەکەی فەڕەنسایش گوڕوتینی پێ دەدرێت، چونکە ئیمانوێل ماکرۆن چاوەڕوانیی لە هەرێمی کوردستان هەیە.\nهەمانگیی زیاتر لە نێوان حکوومەتی هەرێمی کوردستان و سەرۆکایەتیی هەرێمی کوردستان و، لە پاڵ ئەمەیشدا خێراکردن و ده‌ستوبرد لە جێبەجێکردنی چاکسازی و پرسە خزمەتگوزارییەکان.\nهەرێمی کوردستان تەنیا بە کۆدەنگیی هێزە سیاسییەکان ناتوانێت بەهێز بێت، بەڵکوو ئەمەیان لە گرەوی چاکسازی و خزمەتگوزاریدایە تا بەم ڕێگەیەوە بتوانێت مەودای نێوان حوکمڕانی و هاووڵاتیان لە وڵاتدا کەمتر و کەمتر ببێتەوە، کە ئەمەیشیان سەرچاوەی هێزە بۆ یاریی داهاتوو؛ بە لەبەرچاوگرتنی ئەوەیش کە ئەمریکی و ئەوروپییەکان-لەوانە فەڕەنسا- زۆر گرینگی بە چاکسازی و یەکگرتنەوەی هێزەکانی پێشمەرگەی هەرێمی کوردستان دەدەن.\nکاتێک فەڕەنسا پلانی "ستراتیژیی چەسپاندنی سەروەریی عێراق"ی کردۆتە پرسی ڕۆژ و لە یەکەمین هەنگاویشدا بۆ جێبەجێکردنی، هەرێمی کوردستانی هەڵبژاردووە، بێ شک "بابەتی پەیوەندیی نێوان هەرێمی کوردستان و فەڕەنسا" یەکێک بووە لە ته‌وه‌ره‌كانی گفتوگۆی نێوان سەرۆکی هەرێمی کوردستان و سەرۆککۆماری فەڕەنسا، هەر لەبەر ئەوە بەهێزیی هەرێمی کوردستان نەک تەنیا وڵامدانەوەیەکە بە پەیامەکەی ماکرۆن، بەڵکوو بۆ ئەوەیە باشووری کوردستان بتوانێت دەوری جددی لە پرسی "ستراتیژیی چەسپاندنی سەروەریی عێراق" و "هەرێمی کوردستانی بەهێز"دا بگێڕێت. ڕێکخستنەوە و هێوربوونەوەی کەشی سیاسیی هەرێمی کوردستان، هەماهەنگیی زیاتر و تۆکمەتر لە نێوان دامەزراوەکانی حوکمڕانی (سەرۆکایەتیی هەرێم، حکوومەتی هەرێم و پەرلەمانی کوردستان)، هەروەها دەوری گرینگی دیپلۆماسی و پارادیپلۆماسیی هەرێمی کوردستان لە نێوان هەرێمی کوردستان و بەغدا و، لە نێوان هەرێمی کوردستان و وڵاتانی دەوروبەر و ناوچەکە، لە پێویستییەکانی ڕۆژە. بۆ ئەوەی هەرێمی کوردستان لەگەڵ بەغدا بکەوێتە گفتوگۆ، دیپلۆماسی و دانوستاندن دەوری سەرەکی دەگێڕن. هەرێمی کوردستانی بەهێز، لە گرەوی کۆدەنگی و دیپلۆماسیی بەهێزدایە!


به فه‌رمی ئه‌م بڕیاره به زیان بۆ ریال مه‌درید ده‌شكێته‌وه\nKurdistan24 هه‌ولێر 14:24 2021/05/17\nیاریزانانی ریال مه‌درید\nئه‌وروپا یانه‌ی ریال مه‌درید یانه‌ی ڤیاڕیال\nئەنجوومەنی لالیگا لە بەرژەوەندی یانەی ڤیاریال گۆڕانکاری لە خشتەی یارییەکانی دوا گەڕی لالیگا دەکات و ریال مەدرید لەم گۆڕانکارییە زەرەرمەند ده‌بێت.\nئەمڕۆ ئەنجوومەنی لالیگا خشتەی نوێی یارییەکانی گەڕی کۆتایی ئەم وەرزەی لالیگای بڵاوکردەوە و زۆرینەی یارییەکان کە بڕیاربوو رۆژی یەکشەممەی داهاتوو بکرێن بۆ رۆژی شەممە پێشخران.\nئەم گۆڕانکارییەی ئەنجوومەنی لالیگا لەسەر داوای یانەی ڤیاریال بووە بۆ ئه‌وه‌ی رۆژێک زیاتری هەبێت لە ئامادەکاری رووبەڕووبوونەی مانچێستەر یونایتد لە فایناڵی یۆرۆپالیگ کە بڕیارە ئەم یارییە لە 26ی ئەم مانگە بەڕێوەبچێت.\nبڕیاربوو سەرجەم یارییەکانی دوا گەڕی لالیگا لە رۆژی یەکشەممەی داهاتوو لە کاتژمێر 6:30ـی ئێوارە بکرێن، بەڵام له‌به‌رخاتری ڤیاریال حەوت یاریی بۆ رۆژێک پێشخران، بە تایبەت ئەو یارییانەی رکابەری تێدایە لە بردنەوەی ناسناوەکە و ململانێی دابەزین و گەیشتن بە خولە ئەوروپییەکان.\nرۆژی شه‌ممه‌ی داهاتوو نازناوی لالیگا له نێوان ریال مه‌درید و ئاتڵێتیكۆ مه‌درید یه‌كلایی ده‌بێته‌وه، ئاتڵێتیكۆ به بردنه‌وه راسته‌وخۆ ده‌بێته پاڵه‌وان، به یه‌كسانبوون و سه‌ركه‌وتنی ریال مه‌درید ئه‌وا یانه‌ی شایانه ناسناوه‌كه به‌رز ده‌كه‌نه‌وه.


لە ئیدارەی سۆران 11 هەزار كەس پێشینەی خانووبەرەیان وەرگرتووە | دەزگاى زارى کرمانجى\nلە ئیدارەی سۆران 11 هەزار كەس پێشینەی خانووبەرەیان وەرگرتووە\nفەرهاد جەلال، بەڕێوەبەری بانكی خانووبەرەی سۆران لە گفتووگۆیەكی تایبەت بە زاری كرمانجی، تەواوی پرسەكانی پەیوەست بە پێشینەی خانووبەرە لە سنووری ئیدارەی سۆران بەتەواوی ئامار و داتاكانی گفتووگۆی لەبارەیەوە كرد, هەروەها پرسی دەستپێكردنەوەشی لەئایندەدا خستەروو.\nلەسەرەتای گفتووگۆكەیدا, بەڕێوەبەری بانكی خانووبەری سۆران, لە بارەی هۆكاری وەستان و دەست پێنەكردنەوەی پڕۆژەی خانووبەرە رایگەیاند" لەساڵی 2008 بانكی خانووبەرەی سۆران دامەزراوە, لەو وادەیەوە دەستمان كرد بە پێدانی پێشینە تا كۆتایی ساڵی 2013 بەردەوامی هەبوو, بەڵام لەو كاتەی قەیرانی سیاسی دروست بوو, حكوومەتی فیدراڵ بوددجەی كوردستانی راگرت، هاوكاتیش هێرشەكانی چەكدارانی داعش كاریگەری خراپی بەسەر دۆخەكەدا كرد، ئەمانە بوونە هۆی وەستانی پێدانی پێشنە بۆ ئەو بوارە".\nبەڕێوەبەری بانكی خانووبەرە لە بارەی ژمارەی سوودمەندبووانی پێشینەكان لە شارۆچكە و گوندەكانەوە گووتی" لە سەرەتای كردنەوەی بانكی خانووبەرە لە قەزای سۆران تا كۆتایی ساڵی 2013 دانیشتووانی هەر چوار قەزاكە و 13 ناحیەو 431 گوند سوودمەند بوون لە وەرگرتنی پێشینە، بەكۆی گشتی ( 11343) كەس سوودمەند بوون كە بڕەكەی نزیكەی 230 ملیار دینارە".\nفەرهاد جەلال, لە بارەی بڕ و شێوازی پێدانی پێشینەكان زیاتر روونیكردەوە و گووتی " پێشینەی خانوو بەرە پێویستی بە سەرمایەیەكی باش هەیە, چونكە قەرزەكە درێژخایەنە, بۆ قەزا و سەنتەری شارەكان بڕی 20 ملیۆن دینار بوو، بۆ گوندەكانیش 25 ملیۆن دەدرا, بۆیە لایەنی كەمی مانگانە پێویستی بە (50 تا 100 ) ملیار دینار دەبوو, ئەمەش پێویستی سوویلەیەكی زۆر بوو، بەڵام بەهۆی قەیرانی دارایی نەمانتوانی بەردەوام بین، ئێستاش تەنها خەریكی وەرگرتنەوەی قەرزەكانین".\nئەو پرسیەی بانكی خانووبەرە زیاتر روونیكردەوە " بەپێی ئەو داتایەی لای ئێمەیە 70% سوودمەندەكان دانیشتووی گوندەكانن".\nزیاتر روونیكردەوە" پێدانی ئەم قەرزانە بە دوو جۆر بوو، یەكەمیان بۆ فەرمانبەران بوو كە پشتگیری دامەزراوەكەی دەهێنا و قەرزی دانەوەی پێشینەكەی دەخرایە سەر مووچەی, جۆری دوهەمیش هاووڵاتییان بوون كە دەبێ بە شێوەی ساڵانە بڕی دیاری كراوەی قەرزەكە بگەڕێننەوە".\nگووتیشی" بڕیاری بانكی خانووبەرەش وایە ئەوەی قیستەكە لەوادەی دیاریكراوی خۆیدا نەگێڕێتەوە بڕی 10% پێبژاردنی دێتەسەر و پێی دەڵێن سوودی دواكەوتن, بۆ هەر چەكێك 10%ی بۆ ئەژمار دەكرێت, بەڵام ئەوەی فەرمانبەرە بەم شێوەیە نییە، بەڵكو فەرمانبەر لەسەر مووچەكەی خۆیەتی كە حكوومەت دەیگێرێتەوە ".\nسەبارەت بەو هاووڵاتییانەی تەنها چەكی پارەیان وەرگرت و دواتر پڕۆسەكە وەستا، رایگەیاند" 3432 مامەلەی تۆمار كراوە، تا خەڵكەكە زیانمەند نەبێت, داوامان لە وەزارەتی دارایی كردووە, بڕی پارەكەشمان دیاریكردووە و ئەوانەشی قیستی یەكەمیان وەرگرتووە و ئەوەی دووەمیان وەرنەگرتووە، نزیكەی 498 كەسن، ئەوانیش دراون بە وەزارەتی دارایی، ئەگەر ئەو دۆخە داراییەش دروست نەبا، هیچ گرفتێكمان نەدەبوو بەرێژەیەكی زۆری خەڵك سودمەند دەبوو".\nزۆرێك لە هاووڵاتییان چاوەرێی ئەوەن پێدانی پێشینەی خانووبەرە دەست پێ بكاتەوە، فەرهاد جەلال لەمبارەوە روونكردنەوەیدا و گووتی " ئەم بابەتە پەیوەندی بە دۆخی دارایی هەرێمی كوردستانەوەیە، بێگومان ئەگەر دۆخی دارایی باش بێت و داهات زیاد ببێت حكوومەت دەست دەكاتەوە بە پێدانی پێشینەی خانووبەرە."\nلەكۆتای قسەكانیدا بەڕێوەبەری بانكی خانووبەرەی سۆران، داوایەكی ئاراستەی سوودمەند بووان كرد و رایگەیاند" ئەوانەی پێشینەیان وەرگرتووە لەسەر مووچەكانیان دیاریی كراوەو حكوومەت بڕیار دەدات چۆن و بە چ میكانیزمێك لێی وەردەگرێتەوە، بەڵام ئەوەی وەك هاووڵاتی سوودمەند بووە داوایان لێدەكەین قەرزەكانیان بگەرێننەوە و بەشێك لەو هاووڵاتییانە نزیكەی پێج ساڵ قەرزدارن، دەبێ قەرزەكانیان بگەڕێننەوە، ئێمەش هاوكاریان دەبین بۆ ئەوەی بتوانین، بە گوێرەی ئیمكانیاتی هاووڵاتییان كار لەسەر ئەو وەرگرتنەوەیە بكەین, بۆ ئەوەی هەم ئەوان تووشی ئەو قەرزە زۆرە نەبن، پێبژاردنیان بۆ نەكرێت و ئێمەش داهاتێك بۆ حكوومەت بگەرێنینەوە".\nپۆلیسی بەڵگەوتاوانی سۆران ئەمساڵ 128 رووداوی جۆراو جۆر تۆماركراون\nتوندوتیژییەكان رۆژبەرۆژ لە زیادبوون دان\nرۆژانە بە دەیان نەشتەرگەری جۆراوجۆر ئەنجام دەدرێن


په‌یوه‌ن | نیقاش\nنوێنه‌ری هه‌رێم له‌به‌ریتانیا\nله‌گفتوگۆیه‌كی نێوان نیقاش‌و…\n2.06.2009 | هه‌ولێر\nنیقاش: به‌شێوه‌یه‌كی گشتی كاروباری فه‌رمانگه‌كه‌تان چییه؟\nبه‌یان: ئۆفیسی حكومه‌تی هه‌رێمی كوردستان له‌به‌ریتانیا چه‌ندین كاری جۆراوجۆری هه‌یه، به‌ڵام گرنگترین مه‌سه‌له كه پێداگری له‌سه‌ر ده‌كه‌ین‌و له‌به‌ر چاوی ده‌گرین، په‌رله‌مانی به‌ریتانیایه، چونكه زۆربه‌ی په‌رله‌مانتارانی ئه‌و وڵاته گرنگییه‌كی تایبه‌ت به‌بابه‌تی كوردستان‌و عێراق ده‌ده‌ن.یه‌كێ له‌خاڵی گرنگه‌كانی تر كه به‌رده‌وام له‌به‌رچاوی ده‌گرین، راگه‌یاندنه. به‌ریتانیا یه‌كێكه له‌سه‌رچاوه سه‌ره‌كییه‌كان بۆ زۆربه‌ی ڕاگه‌یاندنه‌كانی ئینگلیزی‌و عه‌ره‌بی. جگه له‌مانه‌ش، ئێمه په‌ره به‌ئابوریی هه‌رێمی كوردستان ده‌ده‌ین‌و به‌رده‌وام له‌هه‌وڵی رێكخستنی سمینار‌و كۆڕ‌و كۆبوونه‌وه‌ین بۆ بیزنسمانه به‌ریتانییه‌كان‌و سه‌رقاڵی رێكخستنی گه‌شتی ئابوریی بیزنسمانه به‌ریتانییه‌كانین بۆ هه‌رێم‌و به‌م هه‌نگاوانه‌ش، هه‌وڵمان داوه ببینه پردی پێوه‌ندی نێوان بیزنسمانانی كوردستان‌و به‌ریتانیا به‌مه‌به‌ستی ئه‌نجامدانی كاری هاوبه‌ش.له‌سه‌روو هه‌موو ئه‌وانه‌ش كه باسكران، ئێمه به‌رده‌وام له‌هه‌وڵی یارمه‌تی ئه‌و كوردانه‌ین كه وه‌ك په‌نابه‌ر روویان له‌به‌ریتانیا كردووه.\nنیقاش: ئایا له‌هه‌رێمی كوردستان ده‌رفه‌تی وه‌به‌رهێنان بۆ كۆمپانیا به‌ریتانیاكان هه‌یه؟\nبه‌یان: هه‌رێمی كوردستان ناوچه‌یه‌كی به‌پیتی وه‌به‌رهێنانه، نه‌ك ته‌نها بۆ به‌ریتانیان به‌ڵكو بۆ سه‌رجه‌م وڵاتانی ئه‌وروپی‌و ئه‌مه‌ریكایی‌و رۆژهه‌ڵاتی ناوه‌ڕاستیش. یاسای وه‌به‌رهێنانی هه‌رێمی كوردستان زۆر یارمه‌تیده‌ری وه‌به‌رهێنه‌رانه‌و زۆر له‌بیزنسمانه شاره‌زاكان، یاسای وه‌به‌رهێنانی كوردستانیان به‌یه‌كێك له‌باشترین یاساكانی رۆژهه‌ڵاتی ناوه‌ڕاست وه‌سف كردووه.یاسای وه‌به‌رهێنان زۆر خاڵی سه‌ره‌نجڕاكێشی بۆ ئه‌وان تێدایه، بۆ نمونه، وه‌به‌رهێن ده‌توانێن خاوه‌ن موڵك بێت له‌هه‌ڕێم‌و ماوه‌ی پێنج ساڵ له‌باجدان‌و گومرگ ئازاد ده‌كرێت‌و ئه‌گری ئه‌وه‌ش هه‌ی بۆ 10 ساڵ درێژ بكرێته‌وه. جگه له‌وه‌ش هه‌ر كه‌لوپه‌ل‌و ئامێر‌و مه‌كائینێك كه له‌ده‌ره‌وه ده‌هێندرێت، تاكوو 10 ساڵ له‌گومرگ چاوپۆشییان لێ ده‌كرێت.ئه‌م ئاسانكاری‌و خاڵه ئیجابیانه‌ی كه له‌یاسای وه‌به‌رهێناندا هه‌یه، له‌وه‌وه سه‌رچاوه‌ی گرتووه كه حكومه‌تی هه‌رێمی كوردستان مه‌به‌ستییه‌تی په‌ره به‌كه‌رتی تایبه‌ت بدات له‌بواره‌كانی كشتوكاڵ، گه‌شتوگوزار، بازرگانی، پیشه‌سازی نه‌وت‌و كه‌رته‌كانی دیكه.هه‌ر له‌م باره‌یه‌وه حكومه‌تی هه‌رێم خه‌ریكی دڵنیاكردنه‌وه‌ی وه‌به‌رهێنه‌ره بیانییه‌كانه كه به‌شێوه‌یه‌كی یه‌كسان‌و دادپه‌روه‌رانه مامه‌ڵه‌یان له‌گه‌ڵ ده‌كرێت‌و له‌ڕیگه‌ی یاساوه مافه‌كانیان ده‌پارێزرێت. ئه‌مه جگه له‌وه‌ی بوونی گه‌شتی ئاسمانی راسته‌وخۆ له‌ئه‌وروپاوه بۆ هه‌رێمی كوردستان‌و سه‌قامگیریی‌و ئاسایشی هه‌رێم متمانه‌یه‌كی زیاتری به‌وه‌به‌رهێنه‌ران به‌خشیوه.\nنیقاش: به‌گشتی گرفته‌كانی به‌رده‌م وه‌به‌رهێنه‌رانی بیانی چین؟\nبه‌یان: یه‌كێك له‌كێشه هه‌ره گه‌وره‌كان ئه‌وه‌یه، كۆمپانیا بیانییه‌كان له‌ڕووی ئاسایش‌و سه‌قامگیریی جیاوازی نێوان هه‌رێم‌و ناوچه‌كانی دیكه‌ی عێراق ناكه‌ن، بۆیه پێویسته بۆ ئه‌و كۆمپانیایانه روونبكرێته‌وه كه كوردستان ناوچه‌یه‌كی هێمن‌و پڕ ئاسایشه.له ساڵی 2006ـه‌وه تاكو ئێستا شه‌ش وه‌فدی بازرگانیمان له‌به‌ریتانیاوه هێناوه‌ته هه‌رێمی كوردستان، ئه‌مه جگه له‌وه‌فده بچوك‌و تاكه كه‌سه‌كان.به‌ربه‌ستێكی دیكه‌ی به‌رده‌م وه‌به‌رهێنه‌ران، لاوازیی سیستمی بانكییه. ئێمه پێویستیمان به‌بنیاتنانی سیستمێكی دارایی هه‌یه كه به‌پێی ستانداردی نێوده‌وڵه‌تی كاربكات.نه‌بوونی ئامار‌و زانیاریی پێوه‌ندیداریش به‌كاروباری ئابوری، گرفتێكی دیكه‌یه. تاكو ئێستا ئامارێكی ڕێكوپێك‌و وردی ئابووریمان نییه، به‌ڵام ئه‌و كێشانه، شتێك نین كه چاره نه‌كرێن‌و له‌گه‌ڵ كاتدا هێدی هێدی به‌سه‌ریاندا زاڵ ده‌بین.\nنیقاش: په‌رله‌مانتارانی كوردی به‌غدا ره‌خنه‌ی ئه‌وه ده‌گرن كه له‌پرسی كه‌ركوكدا، به‌ریتانیا پشتی عه‌ره‌به‌كان ده‌گرێت، تۆ له‌گه‌ڵ ئه‌و بۆچوونه‌دای؟\nبه‌یان: به‌ریتانیا پێی وایه كه ده‌بێت كێشه‌ی ناوچه‌كانی جێگه‌ی ململانێ له‌ڕێگه‌ی خه‌ڵكی عێراق‌و ده‌ستوری عێڕاقییه‌وه چاره‌سه‌ر بكرێت.به‌ریتانیا كوردستانی له‌لا گرنگه، ئه‌وان ده‌زانن سه‌ركردایه‌تی كورد، ڕۆڵێكی زۆر گرنگیان له‌پرۆسه‌ی سیاسی عێڕاقدا هه‌یه. ئێمه به‌به‌رده‌وامی به‌به‌رپرسه به‌ریتانییه‌كان ده‌ڵێین، كه كورد چه‌ند ده‌یه‌یه له‌سه‌ر كه‌ركوك شه‌ڕ ده‌كات‌و له‌و هه‌وڵه‌شمان هه‌ر به‌رده‌وام ده‌بین‌و هه‌رگیز ده‌ستی لێ به‌ر ناده‌ین‌و له‌به‌رژه‌وه‌ندی هیچ كه‌سێكیشدا نییه، كه كێشه‌ی كه‌ركوك به‌توندوتیژی چاره‌سه‌ر بكرێت، هه‌ر شه‌ڕێك له‌سه‌ر كه‌ركوك رووبدات، ناسه‌قامگیربوونی ڕۆژهه‌ڵاتی ناوه‌ڕاستی لێ ده‌كه‌وێته‌وه، ئه‌مه‌ش له‌به‌رژه‌وه‌ندی ڕۆژئاوا‌و جیهاندا نییه، چونكه جێگه‌یه‌كی سه‌قامگیر نابێت بۆ دابنیكردنی وزه‌ی جیهان.\nنیقاش: به‌ڕای ئێوه په‌یوه‌ندییه هه‌نووكه‌ییه‌كانی نێوان هه‌رێم‌و به‌غدا چۆن وه‌سف ده‌كه‌ن؟\nبه‌یان: ئێمه كێشه‌مان له‌گه‌ڵ چه‌ند لایه‌نێكی سیاسیدا هه‌یه له‌به‌غدا‌و ناتوانین بڵیین به‌شێوه‌یه‌كی گشتی له‌گه‌ڵ حكومه‌تی به‌غدا كێشه‌مان هه‌یه، چونكه ئێمه به‌شێكین له‌و حكومه‌ته. من هه‌میشه گوته‌یه‌كی سه‌رۆك (مه‌سعود بارزانی) دووباره ده‌كه‌مه‌وه، ئه‌و ده‌ڵێ "له عێراق هێشتا كه‌لتوری ئه‌وه ماوه، كه یه‌ك كه‌س یان یه‌ك حزب له‌هه‌وڵی ئه‌وه‌دایه حوكمی ته‌واوی عێراق بگرێته ده‌ست‌و ئێستاش نیشانه‌ی مه‌ترسیدار ده‌بینین، بۆیه پێویسته ئێمه وه‌ڵام‌و كاردانه‌وه‌ی خۆمان هه‌بێ".\nنیقاش: گرفته‌كانی به‌رده‌م فرۆشتنی نه‌وت چین؟\nبه‌یان: وه‌ك ده‌زانن هه‌رێمی كوردستان به‌فعلی ده‌ستی به‌هه‌نارده‌كردنی نه‌وت له‌ڕێگه‌ی بۆرییه‌كانی عێراقه‌وه كرد كه داهاته‌كه‌ی بۆ هه‌موو عێراقه‌و پشكی ئێمه‌ش 17%ـه. هه‌رێم له‌بواری نه‌وت‌و غازدا زۆر ده‌وڵه‌مه‌نده‌و ئێمه‌ش به‌نیازین ئابوریی خۆمان بنیات بنێین، بۆیه نامه‌عقوله ئه‌گه‌ر نه‌وت‌و غازی خۆمان به‌كار نه‌هێنین. هه‌روه‌ها له‌ڕووی سیاسیشه‌وه گرنگه، چونكه ئه‌وه یه‌كه‌م جاره، كه هه‌رێمی كوردستان نه‌وتی بنێرێته ده‌ره‌وه.\nنیقاش: هیچ به‌ره‌وپێشچوونێك له‌پێوه‌ندییه‌كانی نێوان هه‌رێم‌و توركیادا هه‌یه؟\nبه‌یان: له‌م چه‌ند ساڵه‌ی دواییدا، په‌یوه‌ندییه‌كانمان له‌گه‌ڵ توركیادا به‌ره‌وپێش چووه‌و پێویسته زیاتریش به‌ره‌وپێش بچێت، به‌رژه‌وه‌ندییه‌كی سێ قۆڵی له‌نێوان هه‌رێم‌و عێراق‌و توركیادا هه‌یه، نه‌وتی عێراق به‌خاكی كوردستاندا به‌ره‌و توركیا ده‌چێت، ئه‌مه جگه له‌وه‌ی غازی هه‌رێمیش هه‌ر به‌توركیادا ده‌گاته ئه‌وروپا. بۆیه له‌به‌رژه‌وه‌ندیی توركیادایه، هه‌رێمی كوردستان سه‌قامگیر بێت.


٣.٣ ویکیپیدیا شوێنی ئانارشی نییە\n٣.٤ پەڕەکانی بەکارھێنەری\nڕاگرتنی قەبارەی وتارەکانی ویکیپیدیا بە شێوەیەکی گونجاو بۆ دەستپێگەیشتنی ویکیپیدیا گرینگە ؛ بەتایبەت بۆ بەکارھێنەرانی دیاڵ-ئاپ و وێبگەڕانی مۆبایل. چون ئەوە ڕاستەوخۆ کاریگەری دەکاتە سەر ماوەی داگرتن و دیتنی پەڕەکە؛ چاوبکە لە قەبارەی وتار. چەن بەشکردنی وتارە درێژەکان بە شێوەیەک کە ھەر وتار لەسەر بابەتێک بێت و پوختەی زانیارییە پێویستەکانی ئەو باسەی تێدابێت، یارمەتییەکی باشە بۆ گەشەی ویکیپیدیا.\nلە زانستنامە لەچاپدراوەکاندا زانیارییەکان کورت و نەگۆڕن، بەڵام لە ویکیپیدیادا وتارەکان ھەرڕۆژە دەتوانن نوێ بکرێنەوە و لەسەر ھەر بابەتێک تا پێویست بێ دەکڕی بنووسرێ؛ ھەروا بە دانانی بەستەر و پەڕگەی نوێ دەکرێ سوودمەندیی وتارەکە زیاتر بکرێت. بۆ دیتنی زیاتری جیاوازییەکانی ویکیپیدیا لەگەڵ لەچاپدراوەکاندا، چاوبکە لە ویکیپیدیا:شێواز.\nویکیپیدیا فەرھەنگۆک، شێوەنامە یا ئاشکراکەری وشە نھێنییەکان نییە. وتارەکانی ویکیپیدیا نابێ وەک ئەمانەی خوارەوە بنووسرێن:\n١. لێکدانەوە. ئەگەرچی لە دەستپێکی ھەروتار دەبێ لێکدانەوەیەکی بابەتەکە بکرێت، بەڵام نابێ ھەر بەوە کۆتایی بێت و لە درێژەی وتاردا دەبێ جۆرەکانی دیکەی زانیاری لەسەر ئەو باسە بدرێت.\n٢. ناوەڕۆکی فەرھەنگۆکی. وتارەکانی زانستنامە زیاتر سەبارەت بە کەسایەتی، گرووپ، شوێن، ڕووداو، بیرۆکە یان شتێکە. بە دەگمەن، وشە یان دەستەوشەیەک دەتوانن ببنە بابەتی وتارێکی جیاواز؛ وەک "مەقدونییە(وشەناسی)" یان "ڕاستی". بۆیە بە دەگمەن وتارێک پەیدادەبێ کە چەن شیکردنەوە و لێکدانەوەی جیاوازی تێدابێت سەبارەت بە بابەتی وتارەکە. وتارەکان سەبارەت بە نیشانەی بیرکاری یان فەرھەنگییەکانی ژمارەکان گونجاوە.\nویکیپیدیا شوێنی بڵاوکردنەوەی بیرۆکە و بۆچوونە تاکەکەسی و زانیارییە نوێکان نییە. بۆ پاراستنی ڕێبازەکانی ویکیپیدیا بۆ نەبوونی لێکۆڵینەوە تاکەکەسییەکان تکایە ویکیپیدیا بۆ بەردەستخستنی ئەمانەی خوارەوە بەکارمەھێنن:\n١. لێکۆڵینەوە نوێ و تاکەکەسییەکان، پرۆپۆزاڵەکان، تیۆریەکان و ڕێگە شیکارەنوێکان و ھتد. ئەگەر لێکۆڵینەوەیەکی تایبەتت ھەیە لەسەر بابەتێک بۆ خۆت و ویکیپیدیا باشترە لە شوێنێکی دیکە کە تایبەتی ئەو کارە بێت، وەک شوێنی بەردەستخستنی لێکۆڵینەوەکان یا گۆڤارە زانستییەکان، بڵاوی بکەیتەوە. ئەگەر زانیارییەکی نوێت ھەیە ویکیپیدیا شوێنی بڵاوکردنەوەی ئەوە نییە؛ لەوانەیە لە داھاتوودا، کاتێ سەلمێندرا، بێتە ڕیزی وتارەکانی ویکیپیدیا یان وەک سەرچاوەی زانیاری بەکاربێت.\n٢. داھێنراوەکان. ئەگەر (خۆت یان ناسیاوێکت) ئامێرێکی نوێ، وشەیەکی نوێ، یارییەکی نوێ، دەنسێکی نوێ یان ھەڵپەڕینێکی نوێت داھێناوە، ئەوە بەقەد پێویست بایەخدار نییە تا بێتە ناو ویکیپیدیا. ویکیپیدیا شوێنی ئەو شتانەی نییە لە ڕۆژێکدا داھێنراون. ئەگەر بابەتەکە بایەخداربێت دڵنیابە کەسێکی دیکە باسی دەکا.\n٣. ڕوانگە تاکەکەسییەکان. ئەگەرچی ئامانجی ویکیپیدیا بەردەستخستنی زانیارییەکانە بەڵام ھیچ پیلانێکی نییە بۆ تێکەڵکردنی ڕوانگە تاکەکەسییاکان لەگەڵ زانستدا. لە ھەلومەرجی تایبەتدا کە ڕوانگەکە بایەخدار و شایانی باس بێت، باشتر وایە کەسێکی بێ پەیوەندی لەگەڵ خاوەن ئەو ڕوانگە باسی بکات. ڕوانگە تاکەکەسییەکان لە بواری پێشبردنی ویکیپیدیا لە شوێن-ناوی بەکارھێنەریدا بە خۆشحاڵییەوە وەردەگیرێت. چاوبکە لە پڕۆژەی ویکیزانیاری.\n٤. وتووێژ و لیدوان. تکایە لەسەر ھەڵوێستی پێکھێنانی زانستنامە بمێننەوە. دەتوانن لەگەڵ بەکارھێنەرانی دیکە سەبارەت بە ھەرشتێک لە پەڕی تایبەتی وتووێژی بەکارھێنەریدا بدوێن، یان سەبارەت بە وتار لە پەڕەی وتووێژی وتارەکە لێدوان بکەن؛ بەڵام تکادەکڕی لێدوانەکان مەھێننە ناو وتارەکانەوە. لەیادتان بێت پەڕەی وتووێژی وتارەکان بۆ لێدوان بۆ باشترکردنی وتارەکەیە؛ شوێنی لێدوانی گشتی سەبارەت بە بابەتی وتار یان ئاڵوگۆڕی زانیاریی تەکنیکیی کار لەگەڵ ویکیپیدیا نییە. ئەگەر پرسیارێکت ھەیە لەسەر بابەتی وتارەکان دەتوانی لە ویکیپیدیا:refrence_desk وەڵامی بۆ وەربگریت. ھەروا بۆ پەیوەندی ڕاستەوخۆ دەتوانی IRC بەکاربێنیت.\n٥. نووسراوە ڕۆژنامەوانییەکان. ویکیپیدیا نابێ بۆ بڵاوکردنەوە یان سەرچاوەی وەرگرتنی ھەواڵە نوێکان بەکاربێت. پڕۆژە خوشکی ویکیھەواڵ ڕاست بۆ ئەو مەبەستە دانراوە. لە ویکیپیدیا ژمارەیەکی زۆر وتار لە ھەموو بابەتەکاندا ھەیە، کاتێ ڕاستی ئەو ھەواڵانە سەلمێندرا، دەکرێ بۆ نوێکردنەوەی زانیاریی وتارەکان بەکاربێت.\nویکیپیدیا شوێنی ڕاگەیاندن، پاڵپشتی و لایەنگری، لێدوان لەسەر ناکۆکییەکان، ڕیکلام و پڕووپاگەندا نییە؛ لە وتارەکان، پۆلەکان، قاڵبەکان، پەڕەکانی وتووێژ و پەڕەکانی بەکارھێنەری، لەم یاسایە دەبێ پێڕەوی بکرێت. بەشدارییەکان لە ویکیپیدیا نابێ بۆ ئەمانەی خوارەوە بێت:\n١. لایەنگری، پرووپاگەندا و بەکارگرتن بۆ مەبەستی ڕامیاری، بازرگانی، ئایینی یان ھەر مەبەستێکی دیکە. ھەڵبەت نووسراوە بە مەرجێک لە ڕوانگەیەکی بێلایەنانە لە بابەتەکە بڕوانێ و مەبەستی لێکدوانەی بێت، گونجاوە. ئەگەر دەتەوەێ ڕوانگەیەک پەرەبدەی باشتروایە بەشداریی مەکۆیەک بکەی یان بلاگێک دابنەی.\n٢. بڵاوکردنەوە یان پەرەپێدانی چیرۆکەکان و بیستراوەکان. زیادکردنی ئەو بەشە لە زانیارییەکان وا بە "دەڵێن....." یان "بیستراوە کە....." دەستپێدەکات، بە وتارەکان بە تایبەت ژیاننامەی کەسایەتییە زیندووەکان قەدەغەیە.\n٣. خۆھەڵکێشان، نووسین سەبارەت بە خۆ یا شتێکی پەیوەندیدار. لەیادتان بێت لە سەرجەم وتارەکانی ویکیپیدیا دەبێ مەرجەکانی زانستنامەییبوون و بێلایەنانەبوونی ڕابگیرێت؛ کاتێ سەبارەت بە خۆت دەنووسیت ڕاگرتی ئەو مەرجانە زۆر دژوار دەبێت و زۆربەی کاتەکان دەبەزێندرێت. چاوبکە لە خۆژیاننامە، ویکیپیدیا:بایەخداری و ویکیپیدیا:دژایەتی خواستەکان.\n١. کۆگای بەستەرە دەرەکییەکان. دانانی یەک یا چەن بەستەری دەرەکی یارمەتی خوێنەر دەدات؛ بەڵام ژمارەی زۆری بەستەرە دەرەکییەکان لە وتاردا دەبێتە ھۆی نزمبوونەوەی ئاستی زانستنامەییبوونی وتارەکان. چاوبکە لە...\n٢. کۆگای بەستەرە ناوەکییەکان. وتارەکان نابێ تەنھا پڕبن لە بەستەرە ناوەکییەکان. مەگەر ئەوەی پەڕەی ڕوونکردنەوە بن یان بۆ یارمەتیدانی ڕێدۆزی بێت. چاوبکە لە ....\n٣. کۆگای ژێدەرەکان. وتارەکانی ویکیپیدیا نابێ بۆ بڵاوکردنەوەی سەرچاوەکان وەک دەقی کتێب، ژێدەرکۆدی نەرمامێرەکان، داکییومێنتی مێژوویی، نامەکان و ھتد بەکاربێت. دانانی ئەو جۆرە ناوەڕۆکانە دەتوانێ لە پڕۆژەخوشکی ویکیسەرچاوە دەتوانێ بەسوود بێت.\n٤. کۆگای وێنە و پەڕگەکان. ئەگەرچی وێنە و پەڕگەکانی دیکە دەتوانن یارمەتی وتار بدەن، بەڵام دانانی تەنھا وێنە لە وتاردا گونجاو نییە؛ ئەگەر مەبەستت بڵاوکردنەوەی وێنەیە دەتوانی لە کامانز دایبنەی.\nویکیپیدیا ماڵپەڕی چالاکی و ڕایەڵە کۆمەڵگاییەکان وەک "مای سپەیس" و "فەیسبووک" نییە؛ ویکیپیدیا ھەروا پێشکەشکەری شوێنی سەر ئینتەرنەت نییە و نابێ وەک ماڵپەڕی تاکەکەسی بەکاربھێندرێت. ویکیپیدیا ئەمانە نییە:\n١. ماڵپەڕی تاکەکەسی. بەکارھێنانی ویکیپیدیا وەک پەڕەی تاکەکەسی قەدەغەیە. ئەگەر دەتەوێ ویکیپیدیا وەک بلاگی خۆت بەکاربێنیت باشتر وایە لە یەکێک لە خزمەتگوزارییە خۆڕاییەکانی سەرھێڵ سوودوەربگریت. ویکیپیدیەنەکان پەڕەی بەکارھێنەریی تایبەتی خۆیان ھەیە بەڵام نابێ ئەو بۆ مەبەستی بڵاوکردنەوی زانیارییە تاکەکەسییەکان بەکاربێنن؛ پەڕەکانی بەکارھێنەری دەبێ بۆ مەبەستی ناسین و ناساندن بۆ باشترکردنی ویکیپیدیا بەکاربێت.\n١. لیستی وتەکانی کەسایەتییەناودارەکان (ڕاستقینە یان ناوچیرۆک). ئەگەر دەتەوێ وتەکانی کەسایەتییەکی ناودار کۆبکەیتەوە، دەتوانی بۆ ئەوە پڕۆژەخوشکی ویکیوتە بەکاربێنیت. ھەڵبەت جاری وایە ھێنانی وتەیەکی بەناوبانگ دەتوانێ تا ڕادەیەکی زۆر سوودی ھەبێت بۆ وتار. چاوبکە...\nویکیپیدیا سەرچاوەیەکی زانستنامەییە و شێوەنامە و کتێبی ڕێنوێنیی بەکارھێنانی ئامرازەکان نییە. وتارەکانی ویکیپیدیا نابێ وەک ئەمانەی خوارەوە بخوێندرێنەوە:\n١. نامیلکەی ڕێنوێنی. ئەو جۆرە نووسراوانە زۆربەی کات بە "چۆن ..." دەستپێدەکەن؛ ویکیپیدیا زانستنامەیە و نابێ وەک نامیلکەی ڕێنوێنی بەکاربێت. ئەگەر دەتەوێ ئەو جۆرە نووسراوانە بڵاوبکەیتەوە لەوانەیە بتوانی لە پڕۆژە خوشکی ویکیچۆن وەربگریت.\n٢. ڕێنوینی گەشتیاری. وتارێک سەبارەت بە شاری پاریس ھەمووجۆرە زانیارییەک سەبارەت بەو شارە لەخۆ دەگرێت؛ شوێنە گرینگەکانی، شوێنە مێژووییەکانی و ھتد. بەڵام دانانی ژامارە تەلەفوونی ھۆتێڵی دڵخوازت لەو شارە یان نرخی قاوە لە کافەیەکدا لە شەقامی شانزەلیزە، زانستنامەیی نییە و بایەخدار نییە بۆیە گونجاوی ویکیپیدیا نییە. لەوانە پڕۆژەی ویکیگەشت بۆ ئەو مەبەستە باشتر بێت.\n٤. پەرتوک، گۆڤاری زانستی یان لێکۆڵینەوە. ویکیپیدیا سەرچاوەیەکی زانستنامەییە نەک پەرتوک. ئامانجی ویکیپیدیا بەردەستخستنی زانستەکانە، نەک فێرکردنی بابەتەکان، پرسیار و وەڵام و لێکۆڵینەوە. نووسراوەکان دەبێ بە زمانێکی ساکار نووسراوبێت بە شێوەیەک ھەموان بتوانن سوودی لێوەربگرن. ویکیپیدیا شوێنی بڵاوکردنەوەی نووسراوە پسپۆڕانەییەکان نییە.\nویکیپیدیا شوێنی بڵاوکردنەوەی زانیارییە نەڕاستاندراوەکان نییە. ھەموو ئەو شتانەی لە وتارێک لە ویکیپیدیا بڵاو دەکرێنەوە دەبێ بۆ ھەموان بێت، واتە بایەخداربێت و خاوەن مەرجی ڕاستاندنیبوون بێت. نووسین سەبارەت بەو ڕووداوانەی ھێشتا ڕوویان نەداوە و ئەو بەرھەمانەی لە داھاتوودا درووست دەکرێن دەبێ زۆر بە وریایی بکرێت، ڕیکلام یا چیرۆکاوی نەبێت. بە تایبەت:\n١. نووسین سەبارەت بەو ڕووداوەکانی داھاتوو تەنھا بەو مەرجەی گونجاوە کە لە ڕوودانیان دڵنیابیت و بابەتەکە بایەخداربێت. سەبارەت بەو ڕووداوانەی کە لە داھاتووی دووردا گومان دەکرێ ڕوودەدەن و بەڵگەی تەواو نییە لەبەردەستدا بۆ سەلماندنی زانیارییەکانی، نووسین گونجاو نییە. بۆ نموونە (ئێستا ساڵی ٢٠١٠) نووسین سەبارەت بە ھەڵبژاردنی ساڵی ٢٠١١ دەتوانێ بەسوودبێت بەڵام نووسین سەبارەت بە ھەڵبژاردنەکانی ساڵی ٢٠٢٠، نە بوسوود دەبێت و نە زانستنامەیی. نووسینی وتار بە بابەتی وەک "بوومەلەرزی ٢٠١٥ی ھایتی"، سەبارەت بە ڕووداوێکە لەوانەیە ھێج کات ڕوونەدات، زانستنامەیی نییە، بنەمای ڕاستیی نییە و زانیارییەکانی ناسەلمێندرێت بۆیە قەدەغەیە.\n٢. نووسین سەبارەت بە ڕووداوەکانی کۆمەڵگا دەبێ زۆر بە ئاگادرییەوە بێت. وتار سەبارەت بە "شەڕی جیھانی یەکەم" بەسوود دەبێت، بەڵام "شەڕی جیھانی سێھەم" ناتوانێ ببێتە وتار. ئەم جۆرە نووسراوانە زانستنامەیی نین؛ چون زانیارییەکانیان لەسەر بنەمای ڕاستی نییە و سەبارەت بە ڕووداوێکە کە لە ڕوودانی دڵنیانین.\n٣. بڵاوکردنەوەی ڕوانگە زانستیەکان. ھێندێ لە ڕوانگەکان کە بڵاودەکرێنە دوای ماوەیەک لە لایەن شارەزایانی ئەو بوارە ڕەت دەکرێتەوە. بۆیە ھەتا ڕوانگەیەک لە لایەن شارەزایانی بوارەکە وەرنەگیراوە، بە ھیوای وەرگیرانی لە داھاتوودا، نابێ بێتە ناو ویکیپیدیا.\n١. شیکردنەوەی چیرۆکە ئەفسانەییەکان. ویکیپیدیا لەگەڵ ئەفسانە و چیرۆکەکان بە شێوەی زنستنامەیی ھەڵسوکەوت دەکات. وتار نابێ گێرانەوەی چیرۆک بێت، بابەت دەبێ بایەخدار بێت. ھەرجۆرە وتارێک لەم بوارەدا دەبێ لەسەر ئەو بنەمایە دابنرێت.\n٢. بەردەستخستنی دەقی گۆرانییەکان. لە ئێستادا زۆربەی بەرھەمە ھونەرییەکان خاوەن مافی پارێزراوی بڵاوکردنەوەن و بڵاوکردنەوەی ھەرجۆرە کەرستەیەکیان بێ وەرگرتنی ماف، قەدەغەیە؛ ئەو یاسا دەقی گۆرانیەکانیش لەخۆ دەگرێت. بە ھیچ شێوە لە وتارەکان بەستەر دامەنێن بۆ شوێنێک کە ئەو مافەی شکاندووە؛ ئەوەش ھەر شکاندنی یاسایە. ئەو بەرھەمانەی خاوەن مافی بەکارھێنانی گشتین، دەکرێ دەقەکەیان بڵاوبکرێنەوە بەڵام ویکیپیدیا شوێنی ئەوە نییە. دەتوانی لە ویکیسەرچاوە سوود وەربگریت.\nویکیپیدیا دادگا نییە و بە کتێبی یاسا کاروباری جێبەجێ ناکرێت. یاساکان ئامانجی ویکیپیدیا نیین بەڵکوو تەنھا بۆ ئاسان کردنەوە و رێکوپێککردنی بەشداریکردن و بەڕێوەبردن بەکاردێن.\nئەگەرچی دەبێ لە ڕێبازەکان ڕێز بگیرێت بەڵام، ھەر ئەوانە دەتوانن ببنە ھۆی سەرلێشێوان. دەقی ڕێبازەکان ڕستەڕستە مەخوێننەوە، تێبکۆشن لە سەرجەم ڕێبازەکەن تێبگەن و بنەمای گشتیی ڕێبازەکە بەرچاو بگرن نەک ڕستەیەکی. ھەرکوێ دیتت یاساکان ڕاستی ڕێگرە، بۆ باشترکردنی ویکیپیدیا، دەتوانی بەپاڵ یاسا ڕابوێری.\nکێشە و ناکۆکییەکان بە ڕێککەوتن چارەسەر دەکرێن. دەنگدان و ڕاپرسی تەنھا بۆ گەیشتن بە ڕێککەوتن بەکاردێت و نابێ ببێتە شێوەی گەیشتن بە ئاکام. ئەم ڕێبازە ھەر بە رێککەوتن سازبووە و بە رێککەوتنیش دەکرێ بگۆڕێت.\nلە ھەموان تکا دەکرێ لەگەڵ یەکتر بە ھێمنی و شارستانییەت ھەڵسوکەوت بکەن و لە لێدوانەکان بنەمای ھابەشیی لەپێش چاوان بێت. ئەگەر کەسێک دژایەتی تۆی کرد، بۆ تۆڵەسەندنەوە لەگەڵی دژایەتی مەکە، ناشیرین لەگەڵی مەدوێ، ئازاری مەدە و ھەوڵ مەدە بیترسێنیت؛ دەتوانی دەستپێکەری وتووێژێکی ھێمن بیت و بەم جۆرە بە دڵنیاییەوە ئەنجامی باشترت دەست دەکەوێت. ئەگەر کەسێک نەگونجاو قسەی لەگەڵ کردی ئەو ڕێگاخۆشکەر نەبێت تۆش ھەمان کار دووپات بکەیتەوە؛ لەکاتی وەھا یەک لەمانە بکە: ١. وتە نەگونجاوەکانی بەرچاو مەگەرە و تەنھا بایەخ بدە پرسیار یان ڕوانگەکانی ٢. ھیچ لە وتەکانی بەرچاو مەگرە.\nویکیپیدیا شوێنی ئانارشی نییە\nویکیپیدیا شوێنێکی ئازاد و کراوەیە بەڵام ئەم ئازادییە بە مانەوە لە چوارچێوەی ئامانجەکانی ویکیپیدیا سنووردارکراوە. بۆیە ویکیپیدیا نابێ ببێتە مەکۆی لیدوانەکان کە ھەموو قسەیەکی نائاسایی تێدادەکرێ. ھیچ یەک لەو ڕاستیانەی ویکیپیدیا ئازادە و سەربەخۆیە، بەو مانا نییە کە ببێتە شوێنێک بۆ بڵاوکردنەوە و پەرەپێدانی ئانارشیسم.\nزۆربەی ئەو ڕێبازانەی لە سەرەوە باسکراوە، پەڕەکانی بەکارھێنەریش لەخۆ دەگرن. پەڕەی بەکارھێنەری ماڵپەڕی تاکەکەسی یان بلاگی تۆ نین. لەوانە گرینگتر، پەڕەی بەکارھێنەریی تۆ، ھینی تۆ نییە؛ ئەوە بەشێکە لە ویکیپیدیا کە تەرخانکراوە بۆ ئاڵوگۆڕی زانیاریی بەکارھێنەران بۆ بەشداری بەسوودتر لە ویکیپیدیا.\nئەگەر لە وتارێکدا ھەستتکرد یەکێک لە یاساکانی ئەم وتارە پێشێلکراوە، یەک لەمانە بکە:\nپێشنیاری بکە بۆ سڕینەوەی خوارەوە (بە پێێ پێوەرەکان)\nبە رێکەوتن پێوەرەکانی ئەم ڕێبازە بگۆڕن\nوەرگیراو لە «https://ckb.bywiki.com/w/index.php?title=ویکیپیدیا:ویکیپیدیا_چی_نییە&oldid=570288»\nئەم پەڕەیە دواجار لە ١٨:٢٨ی ١٦ی نیسانی ٢٠١٨ نوێ کراوەتەوە.


ناو تۆمار بکە بۆ وەرزێکى نوێى کۆرسەکانى زمانى ئینگلیزى و ئامادەکارى بۆ تاقیکردنەوەى (IELTS) – زانکۆی پۆلیتەکنیکی سلێمانی\nناو تۆمار بکە بۆ وەرزێکى نوێى کۆرسەکانى زمانى ئینگلیزى و ئامادەکارى بۆ تاقیکردنەوەى (IELTS)\nسەنتەرى نێودەوڵەتى زمانى ئینگلیزى وەک یەکەم سەنتەرى زمانى باوەڕپێکراوى ئەنجومەنى ڕۆشنبیرى بەریتانى (British Council) لەهەرێمى کورستاندا کە مانگانە تاقیکردنەوەی (IELTS)ی تێدا ئەنجام دەدرێت، وەرزێکى نوێى خولەکانى ڕادەگەێنێت بۆ توانستى زمانى ئینگلیزى و کۆرسى ئامادەکارى بۆ تاقیکردنەوەى (IELTS) بەم شێوەیەى لاى خوارەوە:\n١.کۆرسى ئامادەکارى بۆ تاقیکردنەوەى (IELTS):\nجۆرى یەکەم: ئۆنلاین بۆ (Academic and General Training) : ئەم کۆرسە لەلایەن پسپۆران و خاوەن ئەزموونى تاقیکردنەوەى (IELTS)ەوە لە بریتش کاونسڵ ئامادەکراوە و بریتیە لە ١٢٠ کاتژمێرى ڕێنمایى و ڤیدێوو چەندین نموونەى پێشووى پرسیارەکانى تاقیکردنەوەکەو ئەو ستراتیژو تەکنیکانەى کە پێویستن بۆ بەدەستهێنانى نمرەى بەرز لە هەرچوار بەشى تاقیکردنەوەکەدا (گوێ گرتن، خوێندنەوە، نووسین، گفتوگۆکردن). فێرخواز بەخواستى خۆى کاتى پێویست تەرخان دەکات بۆ تەواو کردنى کۆرسەکە لەماوەى دیاریکراودا.\n– نرخى کۆرس: جۆرى (Academic or General Training):\n– بۆ یەک مانگ بەرامبەر بە (٦٠) شەست هەزار دینار\n– بۆ سێ مانگ بەرامبەر (١٢٠) سەد و بیست هەزار دینار\nجۆرى دووەم: ئۆنلاین و خوێندنى ناو پۆل بەیەکەوە: بریتیە لە ڕاهێنانى ناو پۆل تایبەت بە پراکتیزەکردنى چەندین نموونەى پێشووى پرسیارەکانى تاقیکردنەوەکەو خوێندنى ئەو ستراتیژو تەکنیکانەى کە پێویستن بۆ وەڵام دانەوەى هەرچوار بەشى تاقیکردنەوەکە (گوێ گرتن، خوێندنەوە، نووسین، گفتوگۆکردن). هەروەها فێرخواز هەمان کۆرسى ئۆنلاینى بۆ دابین دەکرێت بۆ ماوەى مانگێک.\n– مەرجى بەشداریکردن: پێویستە فێرخواز چاوپێکەوتن ئەنجام بدات بۆ هەڵسەنگاندنى توانستى زمانى ئینگلیزی و دیاریکردنى ئاستەکەى، لەبەرئەوەى تەنها لەئاستى (B1) وسەروو تر دەتوانێت بەشداری کۆرسەکە بکات.\n– ماوەى کۆرس: (٣٢) کاتژمێر بۆ ماوەى (٤) هەفتە.\n– کاتى کۆرس: (٩-١)ى بەیانیانى ڕۆژانى یەک شەمەو چوارشەمە\n– ژمارەى کورسى تەرخانکراو بۆ هەرکۆرسێک بۆ ئەوەى دەست پێبکات: (١٠-١٥)\n– نرخى هەردوو کۆرسى ناو پۆل و ئۆنلاین: (٢٥٠٠٠٠) دوسەد و پەنجا هەزار دینار\n– مامۆستاى کۆرس: خاوەنى بڕوانامەى ماستەر لەزمانى ئینگلیزى و ئەزموونى چەندین ساڵى هەیە لە ووتنەوەى کۆرسەکانى زمانى ئینگلیزى و ئامادەکارى بۆ تاقیکردنەوەى (IELTS).\n– تێبینی: بۆ خۆتۆمارکردن بۆ ئەنجامدانی تاقیکردنەوەی (IELTS) لە سەنتەرمان سەردانی ئەم لینکە بکە: https://ielts.britishcouncil.org\n٢. کۆرسى پەرەپێدانى توانستى زمانى ئینگلیزى\nبۆ هەرموو ئەو فێرخوازانەى کە خوازیارن پەرە بەتوانستى زمانى ئینگلیزى بدەن بۆ مەبەستى گشتى و خوێندن و ئەنجامدانى تاقیکردنەوە نێودەوڵەتییەکانى زمانى ئینگلیزى، بەتایبەتى ئەو مامۆستایانەى ماستەر یان دکتۆرایان بەدەست هێناوە و وانەبێژن لەسەرجەم بەشە جیاوازەکاندا و لەلایەن وەزارتى خوێندنى باڵاوە داوایان لێکراوە کە بەشدارى لە کۆرسى ڕێگاکانى وانە ووتنەوە و پەرەپێدانى توانستى زمانى ئینگلیزى بکەن.\nتێبینى: ئەو فێرخوازانەى ئەم کۆرسە بەسەرکەوتوویى تەواو دەکەن، سەنتەرمان کۆرسێکى ئۆنلاینى ئامادەکارى بۆ تاقیکردنەوەى (IELTS)یان بۆ دابین دەکات بۆ ماوەى مانگێک بێ بەرامبەر تاکو پەرەى زیاتر بە تواناکانیان بدەن بۆ تاقیکردنەوەى (IELTS). لەکۆتایدا، فێرخواز بڕوانامەى بەشداریکردنى کۆرسەکەى پێ دەبەخشرێت.\n– ماوەى کۆرس: (١٢٠) کاتژمێر بۆ ماوەى (١٢) هەفتە.\n– پێش نیوەڕوان ڕۆژانى یەک شەمەو چوارشەمە کاتژمێر (٩-١٢) وە ڕۆژانی دووشەمان (٩-١)\n– دواى نیوەڕوان ڕۆژانى یەک شەمەو چوارشەمە کاتژمێر (٢-٥) وە ڕۆژانی دووشەمان (٢-٦)\n– ژمارەى کورسى بۆ هەرکۆرسێک: (١٦-٢٠)\nنرخى هەردوو کۆرسى توانستى زمانى ئینگلیزى و ئۆنلاینى ئامادەکارى بۆ تاقیکردنەوەى (IELTS): (٣٠٠٠٠٠) سێسەد هەزار دینار.\nمەرج و پێداویستى ناوتۆمارکردن:\n– ئەنجامدانى تاقیکردنەوەى هەڵسەنگاندنى توانستى زمانى ئینگلیزی بۆ دیاریکردنى ئاست\n– پڕکردنەوەى فۆرمى بەشداریکردن\n– کۆپى ڕەنگاوڕەنگى پاسپۆرت یان پێناسى بارى شارستانى\n– (٢) وێنە\n– بڕى پارەى دیاریکراوى خولەکە\nبۆ زانیارى زیاتر پەیوەندى بکەن بە ژمارە تەلەفونى: ٠٧٤٨٠١٩٠٠٩١\nیان سەردانى سەنتەر بکە ڕۆژانى یەک شەمە و دووشەمە و چوارشەمە کات (٩-١)ى پاش نیوەڕۆ.\nشوێن: قڕگە، گەرەکى ورمێ، ماردین ٣٢٧، کۆڵانى ٧٦، ڕاستەوخۆ پشت بەنزینخانەى وڵات لەسەر شەقامى (١٠٠) مەترى.\nیان سەردانى پەیجى فەرمى سەنتەرمان بکە لەڕێگەى ئەم لینکەوە www.facebook.com/elc.spu\nسیمینارێکی زانستی دەربارەی ڤایرۆسی کۆرۆنا بەڕێوەچوو\nهەڵەبجە: وۆرکشۆپی تەندروستی و سەلامەتی خۆراکی بەڕێوەچوو\nژمارەیەك خوێندكار كارێكی سەرنجڕاكێش بۆ پەیمانگاكەیان دەكەن\nچالاکی خوێندکاران و مامۆستایان, هەواڵ و چالاکی\nزەماله‌ی خوێندنى باڵا (بەکالۆریۆس,ماستەر,دکتۆرا,توێژینەوە) لە وڵاتی ئیتاڵیا\nئه‌رشیفه‌کان مانگێک دیاری بکه ته‌مموز 2020 حوزه‌یران 2020 ئایار 2020 نیسان 2020 ئازار 2020 شوبات 2020 كانونی دووه‌م 2020 كانونی یه‌كه‌م 2019 ئاب 2019 ته‌مموز 2019 حوزه‌یران 2019 ئایار 2019 نیسان 2019 ئازار 2019 شوبات 2019 كانونی دووه‌م 2019 كانونی یه‌كه‌م 2018 تشرینی دووه‌م 2018 تشرینی یه‌كه‌م 2018 ئه‌یلول 2018 ئاب 2018 ته‌مموز 2018 حوزه‌یران 2018 ئایار 2018 نیسان 2018 ئازار 2018 شوبات 2018 كانونی دووه‌م 2018 كانونی یه‌كه‌م 2017 تشرینی دووه‌م 2017 تشرینی یه‌كه‌م 2017 ئه‌یلول 2017 ئاب 2017 ته‌مموز 2017 حوزه‌یران 2017 ئایار 2017 نیسان 2017 ئازار 2017 شوبات 2017 كانونی دووه‌م 2017 ئاب 2016 ته‌مموز 2016 ئایار 2016 نیسان 2016 ئازار 2016 شوبات 2016 كانونی دووه‌م 2016 كانونی یه‌كه‌م 2015 تشرینی دووه‌م 2015 تشرینی یه‌كه‌م 2015 ئه‌یلول 2015 ئاب 2015 ته‌مموز 2015 حوزه‌یران 2015 ئایار 2015 نیسان 2015 ئازار 2015 شوبات 2015 كانونی دووه‌م 2015 كانونی یه‌كه‌م 2014 تشرینی یه‌كه‌م 2014 ئه‌یلول 2014


کات 27/10/1393 104 بازدید\nوێنەکەیان لە رێگای ئینتەرنێتەوە ناردبوو،… لە پەیامێکی فەیسبووکیدا. نێرەری وێنەکە بۆخۆیەتی، لەگەڵ باوکی، لە تەنیشت چوار رێیانێکدا و بە شاخە هەمیشەییەکەوە لە پشتیانەوە. ئەم جوان سەیری وێنەکە دەکا. جگە لە خانووەکان هیچ شتێکی تر تازە نیە،… بەڵام نا، راوەستە! ئەوان هەر دووکیان وەک جاران نین. بۆ خۆی رواڵەتی پیاوێکی گەورەساڵی گرتووە و باوکیشی پیرتر بووە. لە پشتیانەوە دیسان شتێکی تر دەبینرێ،… ئۆتۆمبیلێک کە بەرەو ئەوان پێچ دەکاتەوە و دەیەوێ تێپەڕێ. جوان لە ناو ئۆتۆمبیلەکە رادەمێنێ. کەس نابینێ، شۆفیرەکە دیار نیە. تیشکی کامێراکە نەگەیشتووەتە ئەوێ. لەوێ هێشتا دونیا تاریکە!\nچاوی بە گشتی هەم لە سەر هەموو وێنەکەیە و، هەم لە سەر هەموو وردیلە وێنەکان. سەیرە! نە گشتەکە بە تەنیا مانا دەدا و نە وردیلەکان دانە دانە. هەموویان یەکتر تێر دەکەن و بە یەکەوە وێنەکە تەواو دەکەن. ئەو وێنەیەی وا ئەو لە نێوان رابردوو و ئیستادا دەهێنێ و دەبا. بێشکەی یادەکان و بیرەکان.\nکێوەکە، نیوەبەفراوییە. لە چاخی وشکە ساڵیدا بەفر نیعمەتێکی گەورەیە. هەست دەکا لە بەر ئەو بەفرەیەیە وێنەکە گیراوە، نەک لە بەر ئەو. وەک بڵێی وێنەگرەکە و باوکی دەیانەوێ خۆیان لەوە دڵنیا بکەنەوە کە ساڵانی وشکەساڵی بۆ هەمیشە تەواو بووە. ئەوەی کە ئیتر هەوای وشک بووە بە رابردوو، بەڵام کێوەکە زۆر شوێنی رەش هەڵگەڕاوەتەوە. کەواتە ئەمە نیشانەیەکی باش نیە. وشکە ساڵی بەردەوامە. پێکەنینی بە خۆی دێ. باشە بۆ وا بیر دەکاتەوە؟ ئەوان بۆچی دەبێ وێنەیەک بگرن و بە فەیسبووک بۆ ئەو سەری دونیای بنێرن؟ تەنیا بۆ ئەوەی نیشانی بدەن کە سەرەدەمی وشکە ساڵی تەواو بووە؟ نا، ئەم وێنەیە نیەتێکی تری لە پشتە. نیەتی خۆشەویستی و پەیوەندی گرتنەوە. چاوەکان پڕ بە خۆیان هاواری ئەم خۆشەویستییە و ئەم نۆستالۆژیایە دەکەن. ئەوان لە بەردەم کامێراکە راوەستاون بۆ ئەوەی بەم بڵێن دەکرێ زەمەنی دووریش تەنیا بە یەک چرکە بکەن بە مێژوو،… ئەوەی کە خۆشەویستییەکان ون نابن. ئەم چەندە کتوپڕ دڵ و دەروونی پڕدەبێ لە ئەمەگ و پێزانین.\nدیسان سەرنجی دەچێتەوە سەر ئۆتۆمبیلەکە، ئەو ماشینە سپییەی کە لە بەفری سپیی کێوەکە دەکا. دیسان دەیەوێ شۆفیرەکە ببینێتەوە. جوان چاوی زوم دەکا. هەست دەکا سێبەری سەر و مل و شانێکی تۆکمە لە سەر بیلبیلەی چاوەکانی دەکەونە سەما. بەڵام نا، تەنیا وەهمە. هەڵدەستێ و دەچێ زەڕەبینەکەی دەهێنێ. زەڕەبینەکەی سەردەمی قوتابخانە. ئەو کەرەسەیەی کە لە گەڵ خۆی وڵات و وڵات هێناویەتی و لە هیچ شوێنێک لێی بەجێنەماوە. سەیر نیە! باشە ئەو ئەم زەڕەبینەی بۆچی بووە؟ ئەو کە هەمیشە بە هەنگاو و قەڵەمبازە گەورەکان تێپەڕیوە، زەڕەبین دەیتوانی چ یارمەتییەکی بدا؟ مەگەر لە سەر سنوورەکان ئەوە دووربینەکان نین کە بە کەڵک دێن؟ پێکەنینی بە ئاکاری خۆی دێ. رەنگە لەبەر ئەوەی هەڵیگرتبێ کە بە ئاسانی لە گیرفانیدا جێی دەبووەوە، یان لە بەر ئەوەی بە زەڕەبین دەیتوانی سنوورەکان بە جوانی ببینێ، ئەو سنوورانەی کە سەرەڕای تێپەڕین بە سەریاندا، قەت نەیبینین. سنوورە ـ ناوەکان.\nرەنگە لێرە سەرئەنجام بە کەڵک بێت. ئەی ئەوە نییە بە کەڵکیش دێ! دەیهێنێت و بە وردی دەکەوێتە لێڕوانین لە ئۆتۆمبیلەکە. شوێنەکە کەمێک تاریک و بێ نوورە. هەڵدەستێ و دەچێتە بەر پەنجەرەکە. ئەوسا بە راگواستنی دەستی، هەوڵ دەدا زەڕەبینەکە لە شوێنی گونجاوتر رابگرێ. پەیدای دەکا. بەڵام زۆر یارمەتی نادا. تەنیا ئەوەندەی نەبێت کە وەهمی سەر و مل و شانەکان گەورەتر دەبنەوە. باشە نەدەکرا هەتاو بگەیشتایە ناو سەیارەکە؟ یاخود تیشکی بە ئاستەمی بەفری شاخەکە؟ زەڕەبینەکە کەمێک دەچەرخێنێ. بەم لاو ئەو لادا. دادێک نادا. دەست هەڵدەگرێ. پاش ماوەیەک دیسان هەڵیدەگرێتەوە و ئەمجارە لە شوێن بە شوێنی وێنەکە بە وردی دەڕوانێ. ئەگەرچی وردیلە وێنەکان درشتتر دەبن، بەڵام هەست دەکا چێژ خەریکە ون دەبێ. بیری دێتەوە کە ئەو تەنیا دەبێ بەم کەرەسەیە لە سەیارەکە بڕوانێ و بەس، ئەویش تەنیا لە ناوەکەی. دیسان لێی ورد دەبێتەوە. بۆ خۆیشی پێی سەیرە کە بۆچی لە هەموو شتەکانی ناو وێنەکە زەینی تەنیا چووەتە سەر ئەمە،… تەنیا شتی ناو وێنەکە کە زووتر لە هەر شتێکی تری ناو عەکسەکە ون دەبوو. کە ونیش ببوو. تەنیا بە یەک چرکە دووای گرتنی وێنەکە. پێویست ناکا تەلەفۆن هەڵبگرێ و بپرسێ. هەموو کەس دەتوانێ بۆ ئەم راستیە بچێ!\nبۆچوونێک بە ئارامی تێیدا چەکەرە دەکا. هەست دەکا شۆفیرەکە بە ئەنقەست بەرەو کامێراکە بایداوە، ئەگەرچی چوار رێیانە و هەر رێگایەک بە قەدەر ئەوی تر کراوەیە بۆ هەڵبژاردن و لێخوڕین بە ناویدا. وەک بڵێی شۆفیرەکەیش دەیەوێ لە وێنەکەدا هەبێ و دوواتر لە رێگای فەیسبووکەوە بەرەو وڵاتانی دەرەوە بەڕێ بکرێ. وەک بڵێی دەزانێ ئەم وێنەیە بۆ کەسێک دەچێ کە هەموو شتێکی رابردوو و ئیستای زێدی کۆن بۆی بووە بە خاوەنی گەورەترین مانا. رەنگە ئەویش دەیەوێ لەم “گەورەترین مانایە”دا بەشدار بێت. رەنگە ئەویش دەیەوێ ببێ بە بەشێک لە تێپەڕینێکی نۆستالۆژیانە.\nسەیری دوو کەسەکە دەکاتەوە. ئەوان بێگومان ئاگایان لە ماشینەکە نیە. تەنانەت لە شەوقی شووشەی کامێراکەیشەوە. نا، ئەوان ناتوانن لە وەها کاتێکدا لە شووشەکەوە سەیری دوواوەی خۆیان بکەن. ئەوان تەنیا سەرقاڵی وێنەی خۆیانن، ئەوەی کە چۆن دێن و چلۆن دەنوێنن. یان رەنگە بیر لەو بەری دەریاکان دەکەنەوە. لەو شوێنەی وا ئەم وێنەیە بەڵێنە بیگاتێ. ئەوان بیر لە شەپۆلەکان دەکەنەوە، بیر لە شەپۆلەکانی رابردوو و ئەو کاتانەی وا زەمەن هێشتا بێمانا بوو. دڵی دەگوشرێ. گەر بەم بێت قەت ناهێڵێ ئەم جۆرە وێنانە لە رێگای ئینتەرنێتەوە سنوورەکان ببڕن. وێنەی لەم چەشنە دەبێ تەنیا هەر لەو گەڕەکە بمێنێتەوە کە لێی کێشراوە. ئەم عەکسانە هی سەفەر نین.\nدەچێتەوە سەر ئۆتۆمبیلەکە. هەرچی گڵۆپی ژوورەکەیەتی هەڵیدەکا. تەنانەت شەمعەکانیش. سەیری ئاسمان دەکا و لەو چەند پەڵە هەورە دەپاڕێتەوە کە بە نیازن وەک هەموو هەورەکانی تر سەرئەنجام ئەم ئاسمانە بێکۆتایە بەجێ بێڵن. ئەمجارە کە زەڕەبینەکە دەخاتە سەر وێنەکە، ئیتر ناو سەیارەکە بە تەواوی نیشان دەدا. روون روون. لە خۆشیا بزەیەک دەیگرێ. باوەڕی کۆنی بە کۆڵنەدان دەگەڕێتەوە. بیری ئەو حەقایەتە کۆنەی سەر پاشا و جاڵجاڵۆکەکە دەکەوێتەوە. ئەو پاشایەی کە لە دوژمنی شکست دەخوا و هەڵدێ و پەنا دەباتە بەر غاری ناو دارستانێک. لەوێ بە سەقفی غارەکەوە جاڵجاڵۆکەیەک دەبینێ کە لە کاتی چینینی تاری هێلانەکەیدا بە چەندین و چەندین جار لێی دەپجڕێ و بەڵام واز ناهێنێ. پاشاکە لەمەوە فێری راوەستان دەبێ. بە بێ ئەوەی بە خۆی بزانێ ئەم چیرۆکە لە دەروونی ئەویشدا بووە، ئەگەرچی هەمیشە رقی لە سیستەمی پاشایەتی بووە.\nبە سەرسوڕمانەوە دەبینێ کە هیچ کەس لە ناو سەیارەکەدا نیە!… کەس نیە لێی بخوڕێ! ترسێکی وەها دایدەگرێ کە رەپ هەڵدەستێتە سەرپێ. کەواتە بە یەک چرکە دووای وێنەگرتنەکە سەیارەکە پەڕیوەتە سەر دوو کەسەکە و بە ژێرییەوە کردوون و هەر دووکیانی کوشتووە! چ کارەساتێک! بیری دەکەوێتەوە کە لە خۆوە نیە نۆستالۆژیا نۆستالۆژیای تری لێدەکەوێتەوە. ئەو دەبێ تەلەفۆنەکە هەڵبگرێ و دەستبەجێ زەنگ بدا و ئاگاداریان بکاتەوە. ئەوەی کە ئاگایان لە دوواوە بێ و جارێکە کاتی وێنە گرتن نیە. یاخود خێرا پەیامێکی فەیسبووکیان بۆ بنێرێ.\nزەڕەبین و وێنەکەی لە دەست دەکەونە خوارەوە و دادەنیشێتەوە. روخساری لە ناو لەپەکانیدا نوقم دەبێ. بێگومان گەر ئیستا هەستێت و بچێتەوە بەر کۆمپیوترەکەی، لەوێ لە سەر فەیسبووک هەواڵی ناخۆشی کوژرانیان دەبینێ. ئەو هەواڵەی تەنانەت هەواڵنێرەکانیشی گەیاندووەتە لای خۆی. باشە چلۆن دەکرێ سەیارەیەک بە بێ شۆفیر بێت؟ بە بێ شۆفیر پێچ بکاتەوە و، تەنانەت بە ئەنقەستیش دوو کەس بکوژێت؟ هەست دەکا پلانێک لە ئارادایە. ئەوانەی وا تەنیا فەیسبووک و تەلەفۆنیان بۆ پەیوەندی هێشتەوە، رەنگە لە پشت فەرمانی ئۆتۆمبیلە بێ شۆفیرەکە بن! ئەوانەی وا ئاشقی نۆستالۆژیا بۆ ئەوانی ترن لەوێ لە کۆڵانێک لەولاترەوە بە کۆنتڕۆڵ لە رێگای دوورەوە خەریکی تۆخترکردنی رەنگی نۆستالۆژیان.\nرقی لە خۆیەتی،… رقی لە خۆی دەبێتەوە. ئەو نەدەبوا دەرگای فەیسبووکی بۆ ئەم وێنانە کردبایەوە. ئەو هەر ئەو ساڵانەی وا بە قەڵەمبازی گەورە و بە زەڕەبینی بچووک لە گیرفانیدا لە سنوورەکان پەڕییبووەوە، دەبوا چارەنووسی خۆی لەوێ لە داهاتوودا بینیبایەوە. ئەو دەبوا ئەو کات قاچاخچییەکان دەیانگوت “ئێرە سنوورە!” سنوورەکانی بینیبا.\nسوێند دەخوا و بەڵێن بە خۆی دەدا کە یەک جار بۆ هەمیشە باوەڕ بە سنوورەکان بێنێ.


NRT TV | جۆراوجۆر | سەرۆک وەزیرانی ئەسیوبیا خەڵاتی نۆبڵی ئاشتی بۆ ساڵی ٢٠١٩ پێ بەخشرا\nسەرۆک وەزیرانی ئەسیوبیا خەڵاتی نۆبڵی ئاشتی بۆ ساڵی ٢٠١٩ پێ بەخشرا\nخەڵاتی نۆبڵی ئاشتی بۆ ساڵی ٢٠١٩ درایە ئابی ئەحمەد سەرۆک وەزیرانی ئەسیوبیا، کە ھۆکاربووە بۆ گەیشتن بە ڕێککەوتنێکی ئاشتییانە لەگەڵ وڵاتی ئیریتریا بۆ کۆتایی ھێنان بە ناکۆکی نێوانیان.\nبەریت ڕەیس ئەندەرسن سەرۆکی لیژنەی ئینستیتوتی نۆبڵی نەرویجی لەکاتی ڕاگەیاندنی خەڵاتەکەدا ڕایگەیاند ئابی ئەحمەد ھەماھەنگی نێودەوڵەتی کردووە لەپێناو ئاشتیدا و ھیوایخواست، ڕێکەوتنی نێوان دوو وڵاتەکە کاریگەری ئەرێنی لەسەر تەواوی دانیشتوانی ھەردوو وڵاتی ئەسیوپیا و ئیریتریا ھەبێت.\nئەندەرسن وەڵامی ئەو ڕەخنەگرانەی دایەوە کە پێیان وایە خەڵاتەکە زوو دراوەتە ئەحمەد ئابی لەبەرامبەر کارێکی کەمدا کە کردوویەتی و، ڕایگەیاند "ئەحمەد ئابی ھەوڵی بۆ دادپەروەری کۆمەڵایەتی داوە و ھاوسۆزی نیشانداوە و کاری بۆ ئاوەدانی کردووە".\nوتیشی "زۆر گرفت بە بێ چارەسەر ماونەتەوە بەڵام لیژنەکەیان بڕوای وایە کە ئەحمەد ئابی شایەنی ئەوەیە دان بە ھەوڵەکانیدا بنرێت و ھانبدرێت، خەڵاتی نۆبڵیش دەسەڵاتەکانی ئابی وەک سەرۆک وەزیران بەھێزتردەکات".\nئەندەرسن وتیشی، "ڕۆما لە یەک ڕۆژدا دروست نەکراوە" و ئاشتی و دیموکراسیەت وا بە خێرایی نایەتە ئاراوە.\nدەستبەجێ دوای ڕاگەیاندنی خەڵاتەکە نوسینگەی سەرۆک وەزیرانی ئەسیوپیا لە تویتێکدا ڕایگەیاند "وەکو نەتەوەیەک شانازی بەو خەڵاتەوە دەکەین".\nھەر لە چوارچێوەی ھەوڵەکانی بۆ بەرەوپێشبردنی وڵات، ئابی ڕۆڵی ژنی لە سیاسەت پێشخست و، نزیکەی نیوەی پۆستی وەزارەتەکانی وڵاتەکەی بە ژنەکەی بەخشی و بۆیەکەم جار لە مێژووی وڵاتەکەدا پۆستی وەزیری بەرگری بەخشرایە ژنێک.\nئابی ئەحمەد لە مانگی نیسانی ساڵی ڕابردووەوە پۆستی سەرۆک وەزیرانی ئەسیوپیا بەڕێوەدەبات، و لەو ماوە کورتەشدا توانیویەتی کۆتایی بە جەنگێکی ٢٠ ساڵەی وڵاتەکەی لەگەڵ ئیریتریا بھێنێت.


زانست – پەڕە 17 – Knwe.org\nسەرەکی » زانست (پەڕە 17)\nفرۆشتنی نامەیەك بە دەستوخەتی ئەنیشتاین\nچی تێدا نووسراوە و بە چەند فرۆشراوە؟ تارا شێخ عوسمان خانەی مەزادی ( RR) لە ویلایەتی بۆستنی ئەمریكا ئاشكرایكرد، بەم دواییە یەكێك لە نامە گرنگەكانی ئەنیشتاینی زانای فیزیایی فرۆشتووە كە بە دەستوخەتی خۆی نووسیوێتی. ئەو خانەیە راشیگەیاندووە كە نامەكە بە (1.2) ملیۆن دۆلار فرۆشراوە و سێ هێندەی ئەو نرخە بووە كە خانەكە پێشبینی كردووە. ئەنیشتاین لەو نامەیەیدا هاوكێشە بەناوبانگەكەی نووسیوە ...\nلاپەرە 17 لە 149« سەرەتا...10«1516171819\t»\t203040...کۆتا »


هاتووچۆ چەند زانیارییەك لەسەر نوێكردنەوە و گواستنەوەی خاوەندارێتی ساڵانەی ئۆتۆمبێل بڵاودەكاتەوە – تۆڕی میدیایی خەڵک\n٢٢ پزیشک و کارمەندی تەندروستی لەهەولێر گیانیان لەدەستداوە\n2020/09/11 - 2:59 PM\nبەڕێوەبەرایەتی هاتووچۆی گەرمیان چەند زانیارییەك لەسەر نوێكردنەوە و گواستنەوەی خاوەندارێتی ساڵانەی ئۆتۆمبێل بڵاودەكاتەوە و ڕایدەگەیەنێت، كە ئەگەر ساڵێك زیاتری مابوو بۆ بەسەرچوون، ئەوا ساڵانەكە نوێ ناكرێتەوە.\nبەڕێوەبەرایەتی هاتووچۆی گەرمیان لە ڕاگەیەنراوێكدا مەرج و ڕێكارەكانی نوێكردنەوە و گواستنەوەی خاوەندارێتی ساڵانەی ئۆتۆمبێل بڵاوكردۆتەوە، كە ئەمانەن:\n1- ئامادەبوونی خاوەنی ئۆتۆمبێل و ئامادەكردنی بەڵگەی كەسی كۆپی و ئەسڵی: (پێناسی باری كەسیەتی+پێناسی باری شارستانی یان كارتی نیشتیمانی+ كارتی زانیاری).\n2- ئەگەر وكیل ئامادە بوو لەجیاتی خاوەنی بەڵگەی كەسی كۆپی و ئەسڵی:\n(پێناسی باری كەسیەتی+پێناسی باری شارستانی یان كارتی نیشتیمانی+كارتی زانیاری) +وینەیەكی بریكانەمەكە ئەسڵی یان تصدیق كراوی پێ بێت مافی تازەكردنەوەی تێدابێت.\n3- ئەنجامدانی پشكنینی هاتووچۆ و مەرجی توندوتۆڵی ئەگەر ساڵێك بە سەریاندا تێپەڕبوو بوو.\n4- هێنانی ئەستۆپاكی باجی دەرامەت بۆ ئوتۆمبێلی بارهەڵگر لەیەك تەن زیاتر و ئامێری بیناسازی.\n5- ئەگەر خاوەنی ئۆتۆمبێل كۆمپانیابوو دەبێت بریكاری كۆمپانیا و پشتگیری بەڕێوەبەرایەتی تۆماری كۆمپانیاكانی پێبێت.\nجەختیشی كردۆتەوە، ئەگەر نەتوانرا خاوەنی یان وەكیل ئامادەكرێت ئەو كەسەی ئۆتۆمێلەكەی لایە دەتوانێت لەجیاتی خاوەنەكەی ساڵانەكە نوێ بكاتەوە، بەمەرجێك بەڵێن نامەیەك لەبەشی یاسا بدات، كە خاوەنی ئۆتۆمبیل دەست ناكەوێت، هەروەها بەڵگە كەسییەكانی خۆی بهێنێت وەك: (پێناسی باری كەسیەتی+پێناسی باری شارستانی یان كارتی نیشتیمانی+كارتی زانیاری).\nڕوونیشی كردۆتەوە، ئەگەرساڵێك زیاتری مابوو بۆ بەسەرچوون، ئەوا ساڵانەكە نوێ ناكرێتەوە.\nقۆناغەكانی ئەنجامدانی مامەڵەی نوێكردنەوە:\n۱- پشكنین و مەرجی توندوتۆڵی\n۲- بەشی سزاكان (غرامات)\n۳- ڕێكخەری مامەڵە\n٤- ئەفسەری تۆمار\n٦- تسلیم كردنی مامەڵە\n۷- وەرگرتنەوەی ساڵانە\nبەڕێوەبەرایەتی هاتووچۆی گەرمیانساڵانەی ئۆتۆمبێل\nنزیكەی 398 هەزار كەس لە ئێران تووشی كۆرۆنا بوون\nپۆلیسی هەولێر زانیاری لەسەر تۆمەتبارێك ئاشكرادەكات\nگەرمیان.. بەهۆی ڕووداوێكی هاتووچۆوە كەسێك گیانی لەدەستدا\nهاتووچۆی گەرمیان؛ بەهۆی ڕووداوێكەوە سێ كەس برینداربوون\nئۆتۆمێلێك وەرگەڕا و شۆفێرەكەی بریندارە\nگەرمیان؛ لەڕووداوێكی هاتووچۆدا دوو كەس گیانیان لەدەستدا و حەوت كەسی دیكەش برینداربوون\nگەرمیان؛لە ڕووداوێكی هاتووچۆدا كەسێك گیانی لەدەستدا\nگەرمیان؛ ڕووداوێكی هاتووچۆ دوو برینداری لێدەكەوێتەوە\n2020/10/20 - 10:53 PM\nبریکارانی کۆمپانیای جیلی چینی، نیازی کۆمپانیاکەیان بۆ ناساندن و خستنە بازاری نوێترین ئۆتۆمبێلی(جیلی تەگولا) لە بازاڕەکانی ڕووسیا و ژمارەیەک لەبازاڕەکانی جیهان ڕاگەیاند .\nئەم ئۆتۆمبێلە نوێیەی چین، ڕووکارێکی ناوازەی هاوشێوەی BMW – X6 هەیەو ئەوپەڕی سەلیقەی جوانکاری لە نەخشاندنیدا تیا بەگەرخراوە، هەر لەعەتەر و دەعامی و توڵی دۆسەکان و شێوازی سەرنجڕاکێشی لایتەکانی.\nهەیکەلی ئۆتۆمبێلەکە؛ درێژییەکەی 4 مەترە و 60 سم و پانییەکەی 187 سم و بەرزییەکەی 164 سم ، مەودای نێوان هەردوو تەگەرەکەی 270 سم و توانای بەشی دواوەی بۆ هەڵگرتنی کەلوپەلەکان 326 لیترە و دەکرێت ئەم توانایە بۆ هەزارو حەوت لیتر زیاد بکرێت ئەگەر ڕیزی پشتەوەی کوشنەکان قەد بکرێت .\nجیلی تەگولا، لە ناوەوەیدا چەندین تایبەتمەندی تێدا جێگیرکراوە، لەوانە؛ کوشن کارەبایی پێوەند کراو بە ساردی و گەرمی، ڕوکارێکی فراوانی بەردە شۆفێر، لەگەڵ شاشەیەکی گەورەی هەستەوەر کە دەتوانرێت وەک داشبۆردی ئەلیکترۆنی بەکاربهێنرێت و وەک ئامرازێکیش بێت بۆ چاودێریکردنی وێنەکانی کامێرای پێشو دوا، کۆنترۆڵی سیستمەکانی فرەمیدیا و ڕێکخستنی ڕێککاریەکانی لێخوڕینی خۆیی تێدایە .\nبزوینەری تۆربۆ بە قەبارەی کە توانای 238 ئەسپی هەیە و گرێدراوی گێربۆکسی 8 نمرەیی یە و تەگەرەکانی پێشوو دوای لە یەک کاتدا هەڵدەسورێن.\n2020/10/15 - 4:35 PM\nڕۆژی سێشەممەی ڕابردوو کۆمپانیای ئەپڵ 4 مۆبایلی نوێی لە ئایفۆنی 12 ئاشکراکرد کە هەموویان پاڵپشتی کراون بە نەوەی پێنجەم 5 G ، تایبەتمەندی نوێ و جیاواز لەخۆ دەگرن، بە تایبەتی لە ڕووی کامێرا و پتەوی و بەرگەگرتن و سادەیی لەبەکارهێنان.\nمۆبایلە نوێیەکانی ئایفۆن 12 بەنرخی 799 $ دەستپیدەکات و هەریەکە لە ئایفۆن 12 Pro ، ئایفۆن 12 پرۆ ماکس و ئایفۆن 12 مینی بەنرخی 699 $ ن.\nمینی ئایفۆنی 12 بە شاشەیەکی 5.4 ئینج بەرهەمهێنراوە، کە یەکێکە لە باشترین مۆبایلە بچوکەکان لە ڕووی دیزاین و تۆکمەیی و شیاویی بەکارهێنان، کە کۆمپانیای ئەپڵ لەسەر ئەم جۆرە دەڵێت؛ “ئەوە بچوکترین و باریکترین و سوکترین مۆبایلە لە جیهاندا کە نرخەکەی لە 699 دۆلارەوە دەست پێدەکات.\nئایفۆنی 12 شاشە، 6.1 بچووکتر و سووکترە لە ئایفۆنی 11، شاشەکەی توانایەکی باشتری تری هەیە بۆ بەرکەوتنی زەبر و خێراییەکی بێ وێنەی هەیە بۆ جوڵاندنی ئایکۆنەکان، کە نرخەکەی 799 دۆلارە.\nئایفۆنی 12 Pro هەمان قەبارەی شاشەی ئایفۆن 12ی هەیە، بەڵام کێشی زیاترە بەهۆی تایبەتمەندی لێنزێکی ناوازەی کامێراکەی و نرخەکەی بە 799 $ دەست پێدەکات .\nئایفۆنی 12 پرۆ ماکس شاشەکەی 6.7 ئینجە، نزیکەی هەمان قەبارەی ئایفۆنی 11 پرۆ ماکسی 6.5 ئینچییە، کە گەورەترین ئامێرە لە ئایفۆنی نوێی 12 و قورسترین ئامێری ناوازەی کۆمپانیاکەیە، کە نرخەکەی بە 1,099 دۆلار دەست پێدەکات.\nهەر چوار ڤێرژنە نوێیەکەی ئایفۆن 12 بە دیزاینێکی ڕێکوپێکتر و قەراغی تەخت و شاشەی سیرامیک دیزاین کراون 4 ئەوەندەی ئایفۆنی پێشوو تواناو تایبەتمەندییان تێدا جێگیرکراوە.\nهەموو مۆبایلەکانی ئایفۆن 12 دژە ئاون، دەتوانن تا قوڵایی 6 مەتر بۆ ماوەی 30 خولەک لەژێر ئاودا بمێننەوە، ئەمە لە کاتێکدایە بەرهەمەکانی پێشوو تەنیا دوو مەتر لە ئاودا توانای کارکرنیان هەبوو.\nلە ڕووی ڕەنگەوە، ئایفۆنی 12 و ئایفۆن مینی بە پێنج بژاردە بەردەستن لەوانە: ڕەش ، سپی ، سوور ، سەوز و شین.\nئایفۆنی 12 پرۆ و ئایفۆن 12 پرۆ ماکس، چوارچێوەیەکی کانزاییان هەیە کە بە شێوەکانی زیویی، زێڕین، گرافیت، شین بەردەستن.\n2020/10/10 - 12:32 PM\nبەكارهێنەرانی سناپ چات نیگەرانن بەهۆی ئەوەی كێشەیان لە بەكارهێنانی سناپ چات هەیە.\nلە تویتێكدا (سناپ چات) لە پەڕەی فەڕمی خۆی لە تویتەر ڕایگەیاند، “دەزانین ئێستا بەشێك لە بەكارهێنەرانی سناپ چات كێشەی هەیە لە بەكارهێنانی بەرنامەكە كەمێك چاوەڕێ بكەن، لە ئێستادا ئێمە لە هەوڵی چارەسەركردنیدا دەبین”.\nهەواڵەکان37 خولەک پێش ئێستا\nخەڵك- بەشی هەواڵ پۆلیسی هەولێر، دەستگیركردنی باندێكی دزیكردن كە دەیان هەزار دۆلاری دزیوە ڕادەگەیەنێت. بەپێی ڕاگەیەندراوێك كە لەلایەن پۆلیسی پارێزگەی...


به‌ڕێوه‌به‌ریه‌تى وه‌به‌رهێنانمان دروستکردووه ته‌نها به‌ڕێوه‌به‌ره‌که‌مان داناوه ئاخر له‌چى دونیایه‌کدا هه‌بووه شتى وه‌ها بکرێت\nنوخشه ناسیح، قایمقامى ناوه‌ندى پارێزگاى هه‌ڵه‌بجه بۆ هاوڵاتى:\nسازدانی: مەزهەر كەریم\nقایمقامى ناوه‌ندى پارێزگاى هه‌ڵه‌بجه ئاماژه به‌وه ده‌دات ئه‌گه‌ر ساڵانه حکومه‌تى هه‌رێم دوو تا سێ ملیار دیناریان بۆ ته‌رخان بکردنایه ئێستا هه‌ڵه‌بجه که‌موکوڕییه‌کانى چاره‌سه‌ر ده‌بوو، ده‌شڵێت:» ئه‌گه‌ر بمانزانیایه به‌م شێوه‌یه ده‌بین به به‌پارێزگا ده‌موت شه‌ڵا هه‌ر قه‌زاکه‌ى جاران بوینایه«.\nنوخشه ناسیح، قایمقامى ناوه‌ندى پارێزگاى هه‌ڵه‌بجه له‌م چاوپێکه‌وتنه‌یدا له‌گه‌ڵ هاوڵاتی ئه‌وه ده‌خاته‌ڕوو که« بۆ لێدانى بیرێک له‌هه‌ڵه‌بجه ره‌زامه‌ندییه‌که‌ى ده‌چێته‌وه ئه‌نجومه‌نى وه‌زیران».\nهاوکات، جه‌خت له‌وه‌شده‌کاته‌وه که به‌ڕاستى ده‌بێت حکومه‌تى هه‌رێمى کوردستان ئاوڕێکى جددی بداته‌وه له‌هه‌ڵه‌بجه، « وه‌ک ئیداره‌ى هه‌ڵه‌بجه ته‌حه‌مولمان نه‌ماوه«.\nهاوڵاتی : بوونى هه‌ڵه‌بجه وه‌ک پارێزگا چى له دۆخ و گوزه‌رانى هاووڵاتیان گۆڕیوه؟\nنوخشه ناسیح: بێگومان ئه‌گه‌ر بێینه سه‌ر پارێزگاى هه‌ڵه‌بجه هه‌ر له‌سه‌ره‌تاى دروستبوونیه‌وه له‌سه‌ر خوێنى شه‌هیدان بووه به‌پارێزگا وه‌ک سمبولێک دروستبووه راسته له‌ڕووى ستانداردی بوون به‌پارێزگابوون‌و ژماره‌ى دانیشتوانه‌وه 140 هه‌زار که‌سه، به‌ڵام له‌ڕووى جوگرافیاوه رووبه‌رێکى به‌رفراوانمان هه‌یه دوو مه‌رزمان هه‌یه، هه‌قى ئه‌و مه‌رگ‌و کاره‌سات‌و شه‌هیدانه‌ى هه‌ڵه‌بجه داویه‌تى حکومه‌تى هه‌رێم بڕیاریدا هه‌ڵه‌بجه بکات به‌پارێزگا.\nبه‌ڕاستى خه‌ڵکى هه‌ڵه‌بجه زۆر زۆر خۆشحاڵ بوو له‌ڕووى مادییه‌وه هیچ ئیسفاده‌یه‌کى نه‌کرد، به‌ڵام له‌ڕووى مه‌عنه‌ویه‌وه زۆر خۆشحاڵ بووین، ئومێدیان وابوو ده‌رگایه‌کى باشتر به‌سه‌ر هه‌ڵه‌بجه‌دا بکرێته‌وه ئه‌و نه‌هامه‌تیانه‌ى که به‌سه‌ریدا هاتووه له‌ڕێگه‌ى پڕۆژه‌ى خزمه‌تگوزاریو پڕۆژه‌ى وه‌به‌رهێنانه‌وه یاخود خزمه‌تکردنى زیاترى که‌سوکارى شه‌هیدان ئه‌و خه‌مه‌یان نه‌مێنێت، به‌ڵام ئێمه ئه‌گه‌ر تاساڵى 2014 سه‌یربکه‌ین حکومه‌تى هه‌رێم کارى باشى کردووه.\nئێمه له‌بارودۆخێکیشدا بووین به‌پارێزگا با هه‌قێکى بچووکیش بده‌م به‌حکومه‌ت ته‌قه‌شووفى ماددى بوو، کۆمه‌ڵێک گرفتى ماددى هاته پێشه‌وه نه‌ناردنى بوجه له‌لایه‌ن حکومه‌تى عێراقه‌وه، به‌ڵام له‌گه‌ڵ ئه‌وه‌شدا ئێمه بودجه‌یه‌کى ئه‌وه‌نده زه‌به‌لاحمان ناوێت، ئێمه لێداوانه‌کانمان بۆ راگه‌یاندنه‌کان له‌گه‌ڵ سه‌رۆکى حکومه‌ت‌و جێگرى سه‌رۆکى حکومه‌ت دوو سه‌رۆکى حکومه‌ت‌و ئاوانه‌ى ئێستاش ئێمه یه‌ک شتمان وتووه راسته حکومه‌تى هه‌رێمى کوردستان به‌ئه‌زمه‌یه‌کى ماددى زۆر قورسدا تێده‌په‌ڕێت هه‌موومان پێویسته له‌گه‌ڵیدا بین ته‌نانه‌ت نه‌شیتوانیوه موچه بدات، به‌ڵام ئه‌گه‌ر هه‌موو ساڵێک دوو ملیار سێ ملیار دابنرایه بۆ پارێزگارى هه‌ڵه‌بجه ده‌مانتوانى بونیه‌ى هه‌ڵه‌بجه باش بکه‌ین، ئێمه ناڵێین ئه‌و بودجه زه‌به‌لاحه‌مان بده‌نێ.\nله‌ساڵى 2015 وه تائێستا ئه‌گه‌ر ساڵى سێ ملیاریان بداینایه‌تێ ئێستا بونیادى هه‌ڵه‌بجه چى لێده‌هات، به‌ڵام به‌ڕاستى نه‌کرا، بۆ نه‌کرا منیش نازانم.\nهاوڵاتی : ئه‌ى چاره‌سه‌رکردنى کێشه‌و داواکاریه‌کانتان له‌گه‌ڵ حکومه‌تى عێراقى چى؟\nنوخشه ناسیح: حکومه‌تى عێراقى به‌فه‌رمنى ئێمه به‌پارێزگا ده‌ناسێنێت، وه‌فدى دێت ده‌ڵێت محافزه حه‌له‌بجه، کیتابمان بۆ ده‌که‌ن هه‌ر ده‌ڵێن محافزه حه‌له‌بجه پاسه‌پۆرت‌و نیشینگه‌مان هه‌یه، هه‌ر ده‌ڵێت محافزه حه‌له‌بجه، به‌ڵام که‌دێته سه‌ر ئیستیحقاقات ده‌ڵێت هێشتا ماوتانه.\nهاوڵاتی : به‌غدا بۆچى ده‌ڵێت هێشتا ماوتانه، ئایا حکومه‌تى هه‌رێم له‌مه‌دا که‌مته‌رخه‌مى هه‌بووه؟\nنوخشه ناسیح: ئه‌مه ره‌بتى هه‌یه به‌که‌مته‌رخه‌مى حکومه‌تى هه‌رێم‌و ناوه‌ند هه‌میشه له‌دانوستانه‌کانیاندا ئه‌وه‌نده باسى نه‌وت‌و بودجه ده‌که‌ن بۆ جارێکیش به‌جددى باسى پارێزگاى هه‌ڵه‌بجه نه‌کراوه، من ناڵێم باسیان نه‌کردوه، باسى که‌وتنه سه‌رپێى هه‌ڵه‌بجه ناکرێت.\nسه‌یرى پارێزگاى هه‌ولێر بکه یان پارێزگارى سلێمانى و دهۆک ئه‌وانیش ده‌بێت به‌زیاده‌وه خزمه‌ت بکرێت، به‌ڵام پارێزگاى هه‌ڵه‌بجه ده‌بوایه بیانکردایه به‌نموونه‌یه‌کى جوان بۆ ئه‌و ئیدارانه‌ى ئێستا له‌ئه‌نجومه‌نى وه‌زیران‌و په‌رله‌مان بڕیاریان له‌سه‌رداوه، زۆر به‌لامه‌وه سه‌یره ده‌ڵێت ئیداره‌ى سه‌ربه‌خۆى فڵان شوێن‌و فڵان شوێن، تۆ وه‌ره جارێ پارێزگاى هه‌ڵه‌بجه ته‌واو بکه.\nهاوڵاتی : کێشه‌ى که‌مى میلاکتان هه‌یه بۆ به‌ڕێوه‌به‌رایه‌تییه‌کانتان؟\nنوخشه ناسیح: به‌ڵێ کێشه‌ى میلاکم هه‌یه، حه‌ڤده به‌ڕێوه‌به‌رایه‌تیمان هه‌یه، نۆ به‌ڕێوه‌به‌رایه‌تى گشتى دروست بووه، له‌م نۆ به‌ڕێوه‌به‌رایه‌تیه‌ش به‌ڕێوه‌به‌ریه‌تى شه‌هیدانە که گرنگترین به‌ڕێوه‌به‌رایه‌تیه له‌ناو پارێزگاى هه‌ڵه‌بجه له‌به‌رئه‌وه‌ى خزمه‌تى که‌سوکارى شه‌هیدان ده‌کات که‌مى میلاک و بوجه‌ى هه‌یه، کۆمه‌ڵێک گرفتى زه‌وى هه‌یه، شاره‌وانى به‌هه‌مان شێوه، به‌ڕێوه‌به‌ریه‌تى وه‌به‌رهێنانمان دروستکردووه ته‌نها به‌ڕێوه‌به‌ره‌که‌مان داناوه ئاخر له‌چى دونیایه‌کدا هه‌بووه شتى وه‌ها بکرێت، قایمقامیه‌ت که‌هی زه‌مانى عوسمانیه‌کانه ئێستاش که‌مى میلاکم هه‌یه، یه‌عنى به‌ڕاستى ده‌بێت حکومه‌تى هه‌رێمى کوردستان ئاوڕێکى جددی بداته‌وه له‌هه‌ڵه‌بجه، ئێمه وه‌ک ئیداره‌ى هه‌ڵه‌بجه ته‌حه‌مولمان نه‌ماوه یه‌عنى ئه‌م گرفتانه زۆر زۆرن.\nهاوڵاتی : روونتر قسه‌مان بۆ بکه‌یت ئێوه چى دیکه ده‌که‌ن بۆ چاره‌سه‌رکرنى ئه‌و گرفتانه؟\nنوخشه ناسیح: به‌ڕاستى قسه‌ى وامان کردووه یان بابڵێم قسه‌ى ئیتیحاریمان کردووه، به‌نیسبه‌ت خۆمه‌وه قسه ده‌که‌م جارى واهه‌بووه قسه‌ى وام کردووه له‌گه‌ڵ وه‌زیرو سه‌رۆکى ئه‌نجومه‌نى وه‌زیران یه‌عنى وتوومه به‌یانى پێم ده‌ڵێت بڕۆره‌وه بۆ ماڵه‌وه، به‌ڵام هیچ سودى نه‌بووه، ده‌بێت ئیراده‌یه‌کى جددى هه‌بێت که ئه‌م پارێزگایه تا شه‌ش مانگى دیکه نا من ناڵێم شه‌ش مانگ تا ساڵێکى دیکه ئه‌م کاتانه، لیژنه‌یه‌ک له‌خۆمان دروستکه‌ن بۆ دیارى کردنى پێداویستیه‌کانى، پێموایه پارێزگاکانى دیکه پێیان ناخۆش نابێت چه‌ند سه‌د ملیارێک بۆ هه‌ڵه‌بجه ته‌رخان بکرێت، وه‌ک پارێزگاى هه‌ولێرو سلێمانى ، ئێمه پارێزگاى سلێمانى وه‌ک دایک سه‌یرده‌که‌ین به‌رده‌وام هاوکارمان بوون و زۆر هاوکارییان کردووین به‌هه‌موو سێکته‌ره‌کانه‌وه، ئیداره‌که‌شى هاوکارمان بووه به‌جددى به‌هه‌موو به‌ڕێوه‌به‌رایه‌تییه‌کان به‌پارێزگارو جێگره‌که‌یه‌وه زۆر هاوکارو پشتیوانى هه‌ڵه‌بجه‌بوون، به‌ڵام ئه‌وانیش توانایان مه‌حدوده، له‌به‌رئه‌وه له‌ڕێگه‌ى رۆژنامه‌که‌ى به‌ڕێزتانه‌وه داواکارم له‌حکومه‌تى هه‌رێم ئه‌مه‌م بۆ بکه‌ن ، حکومه‌تى هه‌رێم ئیتر به‌سه وه‌ره سه‌رخه‌ت بۆ پارێزگاى هه‌ڵه‌بجه که‌مى میلاکمان هه‌یه؟.\nهاوڵاتی : ئێوه زۆر باسى که‌مى میلاک ده‌که‌ن به‌س ئه‌و کێشه‌یه‌تان هه‌یه یان چى دیکه؟\nنوخشه ناسیح: بۆ نموونه یاساى زیاده‌ڕۆیمان هه‌یه، باشه یاساى زیاده‌ڕۆیی یاسایه‌کی جوانه، حکومه‌ت به‌من ده‌ڵێت قایمقام‌و شاره‌وانى و فڵان‌و فیسار ئه‌م زیاده‌ڕۆیانه لابده‌ن، من میلاکم نیه من چاودێرم نیه، من پێداویستیم نیه ماکائینم نیه جا چیمان هه‌یه بوجه‌ى ته‌واوریئ له‌هه‌موو شوێنێک هه‌یه، من دوومانگه کیتابمان کردووه وه‌ک پارێزگا جوابمان ناده‌نه‌وه یه‌عنى به‌ڕاستى، ده‌بێت هه‌فته‌کانى داهاتووی ساڵى تازه هه‌ڵوێستێک وه‌ربگرین یاداشتێک بده‌ینه حکومه‌ت خه‌ڵکى هه‌ڵه‌بجه‌ش لێمان قه‌بوڵناکات، من بۆخۆم خه‌ڵکى هه‌ڵه‌بجه‌م.\nهاوڵاتی : چه‌ند مانگێک پێش ئێستا یاداشتێکتان دا به‌حکومه‌تى هه‌رێم ئه‌وه چى به‌سه‌ر هات؟\nنوخشه ناسیح: ئه‌وه شه‌ش مانگ پێش ئێستا له‌کۆنگره‌یه‌کى رۆژنامه‌وانیدا داوامان کرد‌و ده‌ڵێین حکومه‌تى هه‌رێم ئه‌م که‌موکوڕیانه‌مان هه‌یه یه‌ک دوو سێ، وتوومانه کامه ئه‌وله‌ویه‌ته گرنگه ئه‌وه‌مان بۆ جێبه‌جێ بکه‌ن، له‌وه زیاتر ئێمه چیبکه‌ین، کۆمه‌ڵێک گرفتمان هه‌یه یه‌کێک له‌گرفته‌کان کۆمه‌ڵێک پڕۆژه‌مان هه‌یه وه‌ستاوه، ئه‌م پڕۆژانه له‌سه‌ر بوجه‌ى پترۆ دۆلاره که‌ژماره‌یان له 250 پڕۆژه زیاتره که هه‌یانه له 20% ته‌واوبووه هه‌یانه له 60% ته‌واو بووه، موشکیله‌ى ئه‌م پڕۆژانه ئه‌وه‌یه له‌سه‌ر پاره‌ى پترۆ دۆلاره که له‌خوا به‌زیادبێت نه‌ماوه، ده‌ڵێن ته‌ناقولى پێناکرێت یه‌عنى موشکیله‌مان له‌م شتانه‌دایه که ئه‌نجومه‌نى وه‌زیران ده‌توانێت به‌بڕیارێک چاره‌سه‌رى بکات یان کێشه‌ى وشکه‌ساڵیمان هه‌بووه، ماعقوله موافه‌قه‌تى لێدانى بیرێک له‌هه‌ڵه‌بجه بچێته‌وه ئه‌نجومه‌نى وه‌زیران، ده‌سه‌ڵات به‌مه‌رکه‌زیکردن خراپه من ده‌سه‌ڵات ده‌ده‌م به پارێزگاره‌که‌م، به‌مدیر عامه‌که‌م به‌ڵام چاودێریشى ده‌که‌م ؟ حکومه‌ت ده‌بێت قه‌ناعه‌تى هه‌بێت به‌و که‌سانه‌ى دایناوه‌و چاودێریشیان بکات، ئه‌داى منى به‌دڵ نیه با لامبات هه‌زاره‌هاى وه‌ک من هه‌یه بیهێنه‌وه بیکه‌ن به قایمقام بیکه به‌پارێزگار، ئه‌گه‌ر کێشه‌که له‌شه‌خسى ئێمه‌دایه، دڵتنیاتان ده‌که‌مه‌وه من دیفاع له‌خۆمان ناکه‌م کێشه‌که له‌شه‌خسه‌کاندا نیه، کێشه‌که له‌که‌مى بودجه‌و که‌مى میلاکدایه ئه‌و دوو شته‌مان بۆ چاره‌سه‌ر بکه‌ن‌و بیده‌نه ده‌ستمان‌و ئیتر وازمان لێبهێنن.\nهاوڵاتی : هه‌رچه‌نده مه‌رزی نێوده‌ڵه‌تیتان نیه، به‌ڵام دوو مه‌رزى لاوه‌کیشتان هه‌یه تاچه‌ند داهاته‌که‌ى سوودى هه‌بووه بۆ هه‌ڵه‌بجه ؟\nنوخشه ناسیح: به‌ڵى دوو مه‌رزى لاوه‌کیمان هه‌یه، تۆ واز له‌مه‌رزى شوشمێ بێنه، مه‌رزى پشته باس ده‌که‌م هه‌موو مانگێک چوار ملیار زیاتر داهاتى هه‌یه جاده‌که‌ى زۆر خراپه، ئێمه وتوومانه حکومه‌تى هه‌رێم سیانه‌کردنى جاده‌که‌ى پاره‌ى مانگێکى تێده‌چێت بمانده‌رێ هه‌تا ئێستا نه‌یداوه.\nبا واز له‌وه‌ش بێنین ئێمه گرفتى زانکۆمان هه‌یه، زانکۆى پۆله‌ته‌کنیکى هه‌ڵه‌بجه‌مان هه‌یه داهاتى هه‌یه، 10%ى داهاتى زانکۆکه بده‌نه‌وه به‌زانکۆکه تا که‌موکوڕیه‌کانى چاره‌سه‌ربکات نایده‌نێ، شته‌که هیچى له‌ده‌ستى ئێمه‌دا نیه، حکومه‌ت هه‌مووى بردۆته‌وه ئه‌نجومه‌نى وه‌زیران، ئه‌نجومه‌نى وه‌زیرانیش لایى سه‌رۆکى حکومه‌ته، سه‌رۆکى حکومه‌تیش با بڕیارێک بدات بۆ هه‌ڵه‌بجه.\nهاوڵاتی : تۆ تاچه‌ند له‌گه‌ڵ ئه‌وه‌دایت که ده‌ڵێن هه‌ڵه‌بجه زه‌ره‌رى کردووه بووه به پارێزگا؟ بۆچی؟\nنوخشه ناسیح: وه‌ک هه‌ڵه‌بجه‌ییه‌ک پێته‌ڵێم ئه‌گه‌ر بمانزانیایه به‌م شێوه‌یه ده‌بین به به‌پارێزگا ده‌موت شه‌ڵا هه‌ر قه‌زاکه‌ى جاران بوینایه، چونکه ئه‌وکات گرفتی میلاکت نه‌بوو به‌نمونه به‌ڕێوه‌به‌ریه‌تى پۆلیسى هه‌ڵه‌بجه باس ده‌که‌م له‌سه‌ر پشتى به‌ڕێوه‌به‌ریه‌تیه‌که بووه به به‌ڕێوه‌به‌رایه‌تى گشتى یه‌ک نه‌فه‌رى بۆ زیاد نه‌کراوه.\nبه‌رگرى شارستانى نۆ بۆ ده که‌سى خانه‌نشین ده‌بێت نۆ بۆ ده که‌سیشى ته‌مه‌نیان کردووه ئیتر بیست بۆ سى که‌سى ده‌مێنێته‌وه ئایا بیست بۆ سى که‌س به‌رێوه‌به‌رایه‌تیه‌کى بۆ ده‌ڕوات به‌ڕێوه به‌س به‌ئێوه ده‌ڵێم؟!


زانکۆی سۆران - ڕاگەیەندراوی زانكۆی سۆران دەربارەی پێشكەشكارانی خوێندنی باڵا (ئەنجامی سكاڵاكان – دەرفەتی دووەم)\nلەبارەی ئەنجامی تانەكانی تاقیكردنەوەی توانستی زانستی پێشكەشكارانی خوێندنی باڵا، دەرفەتی دووەم بۆ پێشكەشكاران، زانكۆی سۆران ئەم ڕاگەیەندراوە، ڕادەگەیەنێت:\nیەكەم: پاش ڕاگەیاندنی ئەنجامی بەرایی وەرگیراوان لە خوێندنی باڵا (ماستەر و دكتۆرا) لە زانكۆكەمان، بۆ ئەو پێشكەشكارانەی كە تانەیان لە ئەنجامەكان گرتبوو، جارێكی دیكە سەرجەم پرۆسەكانی پەیوەست بە پێشكەشكردن و ئەنجامدانی تاقیكردنەوەی توانستی زانستی و هەژماركردنی خاڵەكان زۆر بە وردی و لەلایەن چەندین تیمی بەرفراوانەوە چ لەسەر ئاستی سەرۆكایەتی زانكۆ و چ لەسەر ئاستی فاكەڵتییەكان بەڕێوە بران. سەرجەم تیمەكانی پێداچوونەوە و بەدواداچوونی تانە و گازاندەكان ئەندامەكانی پێشتر بەهیچ شێوەیەك لە هەنگاوەكانی پرۆسەی وەرگیران و تاقیكردنەوەكان و ڕاگەیاندنی ئەنجامەكاندا، بەشدار نەبوون.\nدووەم: لە ئەنجامی لێوردبوونەوەكان و بە چڕی پێداچوونەوە بە سەرجەم سكاڵا و گازندەكان، تەنها ئەم چەند حاڵەتە ڕاستكردنەوەیان تێدا ئەنجام دراوە، كە تەنها باری یەك پێشكەشكار لە كەوتوو دەگۆڕێت بۆ وەرنەگیراو، حاڵەتەكانی دیكە، تەنها ڕاستكردنەوەن و لە باری پێشكەشكاران ناگۆڕن. ڕاستكردنەوەكانیش بەم شێوەیە بوون:\nپێشكەشكار (لانیا حەمەد ڕەشید) لە فاكەڵتیی ئاداب – بەشی ئەدەبی ئینگلیزی – قۆناغی دكتۆرا بارەكەی لە كەوتووەوە دەگۆڕێت بۆ وەرنەگیراو. چونكە لە ئەنجامی پێداچوونەوە بە سكاڵاكەیدا نمرەی تاقیكردنەوەی توانستی زانستی ناوبراو لە (14،567)ـەوە دەگۆڕێت بۆ (15،267).\nپێشكەشكار (جێگر حەمەدئەمین عوسمان) لە فاكەڵتیی ئاداب – بەشی زمانی عەرەبی – ئاستی ماستەر نمرەی تاقیكردنەوەی توانستی زانستی لە (13)ـەوە دەگۆڕدرێت بۆ (13،1) بەڵام هیچ گۆڕانكارییەك لە بارەكەیدا ناكات و هەر بە كەوتوویی دەمێنێتەوە.\nپێشكەشكار (ئاواز عزەدین عەبدولعەزیز) لە فاكەڵتیی ئاداب- بەشی ئینگلیزی – TESOL- قۆناغی ماستەر، نمرەی تاقیكردنەوەی توانستی زانستی لە ( 12،6) ـەوە دەگۆڕدرێت بۆ (12،4 ) بەڵام هیچ گۆڕانكارییەك لە بارەكەیدا ناكات و هەر بە كەوتوویی دەمێنێتەوە.\nپێشكەشكار (خەتاب صدیق حەمەد) لە فاكەڵتیی زانست- بەشی كۆمپیوتەر- قۆناغی ماستەر، دوو خاڵی تاقیكردنەوەی زمانی ئینگلیزی (PTE 29)ـی بۆ هەژمار نەكرابوو. بە هەژماركردنی ئەو ددوو خاڵەش بۆسەر كۆی خاڵەكانی هیچ لە باری پێشكەشكارەكە ناگۆڕدرێت و هەر بە كەوتوویی دەمێنێتەوە.\nئەم ئەنجامانە لەلایەن وەزارەتی خوێندنی باڵا و توێژینەوەی زانستییەوە پەسەند كراون و بوونەتە ئەنجامی كۆتایی.\nسێیەم: تایبەت بە ڕێنماییەكانی ژمارە (2) و (3)ـی وەزارەتی خوێندنی باڵا و توێژینەوەی زانستی سەبارەت بە پێدانی دەرفەتێكی دیكە بۆ پێشكەشكارانی ماستەر و دكتۆرا، بە بڕیاری ئەنجوومەنی زانكۆی سۆران:\n1/ تەنها ئەو پێشكەشكارانەی كە پێشتر لە تاقیكردنەوەی توانستی زانستی دەرچوو بوون و بەهۆی كێبەركێ و ژمارەی كورسییەكانەوە وەرنەگیرابوون، دەتوانن بە شێوازی پاراڵێڵ بخوێنن. واتە پێشكەشكار سەرەتا بۆ هەر كورسییەك كێبەركێی كردبێت (گشتی، زانكۆی سۆران، زانكۆكانی دیكە) ئێستا تەنها دەتوانێت بە شێوازی پاراڵێل بخوێنێت. ئەمەش دەرفەتێكی ئارەزوومەندانەیە و پێشكەشكار دەتوانێت سوودی لێوەربگرێت یان نا.\n2/ دەربارەی ئەو پێشكەشكارانەشی كە لە تاقیكردنەوەی توانستی زانستی دەرنەچوون، لەبەر ئەوەی ئەو میكانیزمەی كە وەزارەت دایناوە بۆ دەرنەچووان بریتیە لە "تاقیكردنەوەی توانستی زانستی – زارەكی"، پێشتریش بۆ یەكەمین جار ئەم میكانیزمە لەلایەن زانكۆی سۆران ـەوە تاقیكراوەتەوە و وەزارەتی خوێندنی باڵا تەبەنی كردووە و سەرجەم پێشكەشكاران ئەم میكانیزمەیان تاقی كردووەتەوە. كۆنمرەی قوتابیان لە تاقیكردنەوەی توانستی زانستیدا لەسەر (20) نمرەی تاقیكردنەوەی نووسین و (10) نمرەی تاقیكردنەوەی زارەكی بووە. بۆیە بۆ جاری دووەم تاقی ناكرێتەوە.


بێدەنگ بون و سڵکردنەوە لەو ناعەدالەتی و بێویژدانییەی ڕوبەڕوتان بۆتەوە ڕۆژگارە زێڕینەکان بەهەدەر دەدا" لە ئاوی لێڵا بەشوێن کلکەماسی دا مەگەڕێن' زۆرجار هێز ئەوەندە بێ مۆراڵـە" خەرمانی عەقڵ فەرهوود دەکات و ڕادەستی تۆفانی دەکات" تایا دوایی تەفروتونابوونی خاکەکەت و لەدەستدانی ئەوشوێنەی تێیدا دەژی وەڵامت چیدەبێ لەم ڕۆژاگارانەی تێیدا بێ دەنگی؟ بۆدەبێ درەنگ بیربکەنەوەو لەکاتی نـەگونجاودا وەڵامتان هەبێت؟ مەگەر زەمەنێکی ناوێ بۆ گەڕانەوەو دەسپێکێکی نوێ؟ ئەوەی لە ئێستادا بەدیهاتوە چۆندەتوانن بیبەنەوە شوێنی بێدەنگیتان؟ ئەو بێدەنگیەی هەتانە ڕێگاکە دووردەخاتەوە دەبێت هوشیاربن چونکە ئومێد تاکە شتێکە ناکرێ لەژیانا وون بکرێ و دەبێت بیپارێزیین" بۆیە گەیشتن بەئامانجێک هەموو شتێکی دەوێ لەپێناویدا بیبەخشیین گەر مەرگیش بێ.\n1 شەرمێک بۆ کەمال مەزھەری کۆچکردوو.!